Wanita Malaysia, anak 6 tahun maut bot dinaiki karam di Krabi
Oleh KOSMO!

27 Januari 2023, 6:30 pm
BANGKOK – Sebuah bot yang membawa pelancong dari Malaysia karam di luar pantai wilayah Krabi, selatan Thailand, lapor laman berita Thaiger semalam.
Seorang wanita hamil berusia 36 tahun dan anaknya yang berusia enam tahun terkorban, manakala suami mangsa serta pengusaha bot warga Thailand terselamat dengan bantuan nelayan tempatan.
Ketika kejadian, seorang nelayan bernama Warit Changmin, 21, keluar mencandat sotong di tanjung Laem Hang Nak, daerah Mueang sebelum berpatah balik ke pantai apabila hujan mengejut dan angin kencang melanda petang kelmarin.
Warit kemudian terserempak dengan empat orang yang terapung di laut dengan salah seorang daripada mereka memakai jaket keselamatan.
Wanita hamil dan anaknya sudah tidak sedarkan diri ketika Warit menemui mereka. Dia menarik mangsa ke dalam botnya dan membawa mereka ke pantai di Jeti Klong Sai.
Semua mangsa dikejarkan ke Hospital Krabi untuk rawatan, di mana wanita bernama Tan Chen Woon dan anaknya disahkan meninggal dunia akibat lemas.

Suami mangsa, Gan Kah Seng, 37, dan pemandu bot, Sala Budsa, 45, selamat dan semakin pulih di bawah pengawasan rapi di Hospital Krabi.
Pemandu bot, Sala berkata, dia membawa tiga sekeluarga itu ke laut kira-kira pukul 3.30 petang (waktu tempatan) dengan menaiki bot  Syarikat Sina Tour. Keluarga itu menginap di Anyavee Resort.
Di Koh Hong, mereka menghadapi angin kencang semasa dalam perjalanan pulang ke pantai sehingga menyebabkan bot itu terbalik dan karam di tengah laut.
Pegawai dari Balai Polis Ao Nang berkata, Sala akan disoal siasat sebaik sahaja dia keluar dari hospital.
Gabenor wilayah Krabi, Passakorn Bunyalak telah mengarahkan agensi berkaitan untuk menjaga mangsa tragedi  itu. – Agensi


JPJ Melaka keluar 922 notis sepanjang 10 hari Op TBC
Oleh MUHAMMAD SHAHIZAM TAZALI

27 Januari 2023, 5:54 pm
MELAKA – Sebanyak 922 notis telah dikeluarkan Jabatan Pengangkutan Jalan (JPJ) negeri atas pelbagai kesalahan sepanjang Op Tahun Baharu Cina (TBC) 2023 yang bermula 18 Januari lalu.
Pengarah JPJ Melaka, Muhammad Firdaus Sharif berkata, sebanyak 2,951 kenderaan telah diperiksa dan 412 kenderaan diambil tindakan sepanjang 10 hari operasi tersebut.
Menurutnya, sebanyak 26 kenderaan turut disita selepas dikenal pasti melakukan pelbagai kesalahan jalan raya dalam operasi berkenaan.
“Daripada 922 notis tersebut, sebanyak 728 notis adalah berkaitan saman dan 79 kes di bawah sembilan kesalahan utama termasuk kegagalan mematuhi lampu isyarat adalah (42 kes), lebih muatan (18 kes) dan memandu di lorong kecemasan (11 kes).
“Sebanyak 331 notis membabitkan lima kesalahan tambahan dikeluarkan dengan tiada lesen memandu sebanyak 184 notis, tiada insurans (138 notis), manakala kesalahan tidak memakai topi keledar dan tali pinggang keledar masing-masing tujuh dan dua notis,” katanya.
Beliau berkata demikian ketika sidang akhbar Program Advokasi Jalan Raya di Sekolah Menengah Kebangsaan (SMK) Ayer Keroh di sini, hari ini.

Tambah Muhammad Firdaus, sepanjang operasi itu juga, empat buah kenderaan barangan telah ditahan selama 48 jam atau sehingga tempoh larangan tamat kerana ingkar larangan kenderaan tertentu berada di Jalan Persekutuan dan lebuh raya.
Katanya, pihaknya turut menaiki lapan buah bas bagi tujuan penyamaran untuk memantau pematuhan undang-undang jalan raya oleh pengendali pengangkutan awam tersebut.
“Sebanyak tiga buah bas didapati melakukan kesalahan tidak menyediakan pemandu kedua bagi jarak melebihi 300 kilometer dan tindakan mengambil serta menurunkan penumpang ditempat yang tidak dibenarkan.
“Bagi pemeriksaan di terminal dan depoh pula, sebanyak 592 bas telah diperiksa dan tiga bas diambil tindakan melibatkan pelbagai kesalahan termasuk brek, tiada segi tiga kecemasan, tiada pemandu kedua dan tiada pemadam api atau peti ubat,” ujarnya. – KOSMO! ONLINE


Fatin Afeefa jelir lidah, mental tak lagi didera
Oleh MOHD. HAIKAL ISA

27 Januari 2023, 6:15 pm
PETALING JAYA – Tanpa menyebut nama bekas suaminya Adam Shahz, pelakon jelita, Fatin Afeefa memberi gambaran dirinya kini bebas daripada derita lama dan kini bahagia hidup bersama jantung hati baharu, Aliff Awang.
Fatin atau nama lengkapnya, Fatin Nur Afifah Shamsudin berkongsi video pendek dalam TikTok dengan menyatakan dirinya tidak lagi lagi disakiti ‘sejarah’ lampau.
“Bila mereka fikir boleh menyakiti kita tapi mental kita dah pun didera sejak bertahun lamanya.
“Sekarang, kita tidak lagi ambil kisah (tentang perkara tersebut),” coret Fatin, 29.

 @fatinafeefa8
untouuuuchable 🤪
 ♬ original sound – aepotter

Menerusi video terbabit, pelakon yang cukup dikenali menerusi filem Tentang Bulan itu berkongsi reaksi riak wajahnya kini bebas daripada belenggu derita lama seraya menjelirkan lidahnya.
Semalam, Kosmo! Online melaporkan prosiding perbicaraan kali pertama berhubung hak penjagaan anak tunggal Fatin dengan Adam iaitu Ivy Herra Sophia gagal mencapai kata sepakat.

Perbicaraan yang berlangsung di Mahkamah Syariah Shah Alam, Shah Alam, Selangor pagi semalam menyaksikan satu prosiding majlis sulk diadakan membabitkan kedua-dua belah pihak.
Bagaimanapun, usaha untuk mencari satu penyelesaian dalam tuntutan berkenaan tidak mencapai kata putus.
Terdahulu, Fatin dan Adam berkahwin pada  21 Disember 2012 namun bercerai 30 Mei 2017. Hasil perkongsian hidup, mereka dikurniakan seorang cahaya mata, Ivy.
Selain Ivy, Fatin turut memiliki seorang anak lelaki iaitu Adam Aisy Arrian yang kini berusia 10 tahun hasil perkahwinan sebelum itu. –  KOSMO! ONLINE


456,000 pencarum Perkeso terima manfaat menerusi dua inisiatif
Oleh KOSMO!

27 Januari 2023, 5:45 pm
PETALING JAYA – Lebih 456,000 pencarum Pertubuhan Keselamatan Sosial (Perkeso) akan menerima manfaat menerusi inisiatif pelarasan kos sara hidup bagi penerima faedah berkala sedia ada dan kenaikan kadar pencen minimum bermula 1 Januari lalu.
Ketua Eksekutif Perkeso, Datuk Seri Dr. Mohammed Azman Aziz Mohammed berkata, pelaksanaan kedua-dua inisiatif di bawah Akta Keselamatan Sosial Pekerja 1969 (Akta 4) itu melibatkan perbelanjaan kira-kira RM234 juta.
Beliau berkata, bagi inisiatif pertama iaitu pelarasan kos sara hidup, ia dijangka memberi manfaat kepada lebih 400,000 penerima faedah dan membabitkan peruntukan berjumlah RM213 juta.
“Sejak 1977 sehingga kini, pelarasan kos sara hidup bagi bayaran faedah berkala Perkeso telah dibuat sebanyak 12 kali di bawah Skim Bencana Pekerjaan dan 10 kali di bawah Skim Keilatan.
“Kadar pelarasan kos sara hidup bagi penerima faedah berkala Perkeso yang berkuat kuasa pada 1 Januari lalu adalah antara 0.7 peratus hingga 9.4 peratus mengikut tarikh terakru (tahun pencen diterima),” katanya dalam satu kenyataan di sini hari ini.
Dalam pada itu, mengulas mengenai inisiatif kedua iaitu kenaikan kadar pencen maksimum, Mohammed Azman berkata, ia dijangka dapat dimanfaatkan kira-kira 56,000 penerima faedah.

Menerusi inisiatif itu katannya, kadar pencen sedia ada iaitu sebanyak RM475 sebulan ditingkatkan kepada RM550 sebulan.
“Peningkatan ini akan melibatkan perbelanjaan sebanyak kira-kira RM21 juta,” ujarnya.
Justeru kata beliau, pihaknya berharap agar kedua-dua inisiatif itu akan dapat meringankan beban kewangan, meningkatkan kesejahteraan dan memenuhi keperluan sosio-ekonomi penerima faedah Perkeso.
Selain itu katanya, ia juga berupaya membantu penerima faedah menangani peningkatan kos barangan dan perkhidmatan di negara ini terutamanya dalam meneruskan kelangsungan hidup mereka. – KOSMO! ONLINE


Sindiket bekal tenaga kerja asing guna dokumen palsu diserbu
Oleh MOHD. HUSNI MOHD. NOOR

27 Januari 2023, 6:16 pm
PUTRAJAYA – Kelicikan sebuah sindiket membekalkan tenaga kerja asing dengan menggunakan dokumen palsu tidak berpanjangan selepas Jabatan Imigresen (JIM) menyerbu sebuah premis di Klang, Selangor semalam.
Ketua Pengarah Imigresen, Datuk Seri Khairul Dzaimee Daud berkata, serbuan dibuat susulan operasi risikan yang dijalankan selama tiga bulan selain penyamaran oleh anggota penguat kuasa imigresen sebagai pekerja asing juga majikan.
Beliau berkata, serbuan ke atas sindiket yang dikenal pasti telah beroperasi sejak lapan bulan lalu itu turut berjaya menahan tujuh suspek berusia 28 hingga 50 tahun termasuk dua lelaki warga Bangladesh yang merupakan dalang utama kegiatan tersebut.
“Siasatan mendapati, sindiket berkenaan mengeluarkan dokumen serta pelekat pas lawatan kerja sementara (PLKS) palsu kepada warga asing yang tidak mempunyai sebarang dokumen dan dipercayai telah mengaut keuntungan sehingga RM800,000 setakat ini.
“Setiap pekerja asing perlu membayar RM5,000 hingga RM6,000 bagi mendapatkan pelekat PLKS dan mereka kemudian akan dibekalkan kepada kilang atau syarikat lain yang memerlukan pekerja,” katanya pada sidang akhbar hari ini.
Turut ditahan dalam serbuan tersebut adalah tiga lelaki yang juga warga negara Bangladesh dan dua rakyat tempatan termasuk isteri kepada dalang sindiket berkenaan.

Menurut Khairul Dzaimee, turut dirampas 62 pasport pelbagai negara serta 17 pasport Bangladesh disyaki palsu, 13 disyaki PLKS palsu dan wang tunai berjumlah RM234,000 serta sebuah kenderaan pacuan empat roda jenis Toyota Hilux bernilai RM120,000.
Ujar beliau, sindiket didapati menubuhkan sebuah syarikat pembinaan dengan tujuan mengaburi pihak berkuasa, syarikat dan majikan yang terdesak untuk mendapatkan sumber tenaga kerja dengan cepat.
Menurutnya, kesemua suspek disiasat mengikut Akta Pasport 1966, Akta Imigresen 1959/63 dan Akta Pencegahan Penggubahan Wang Haram dan Pencegahan Pembiayaan Keganasan 2001.
“Kesemua suspek warganegara asing kini ditahan di Depot Imigresen Putrajaya dan dua suspek warganegara Malaysia ditahan untuk siasatan di bawah akta yang sama,” katanya.
Tambah beliau, pihaknya menasihatkan syarikat dan majikan supaya menyertai Program Rekalibrasi Tenaga Kerja (RTK) 2.0 bagi mendapatkan sumber pekerja asing yang sah. – KOSMO! ONLINE


Dua ibu hamil Orang Asli ada komplikasi diterbangkan ke hospital
Oleh ADNAN IBRAHIM

27 Januari 2023, 6:01 pm
KLUANG – Dua wanita Orang Asli di Kampung Orang Asli Pucur yang berhadapan dengan komplikasi kandungan berjaya dihantar ke Hospital Enche Besar Hajjah Khalsom (HEBHK) Kluang melalui penerbangan ihsan Jabatan Bomba dan Penyelamat Malaysia (JBPM) hari ini.
Pemangku Pengarah Jabatan Bomba dan Penyelamat Malaysia (JBPM) Johor, Penolong Pesuruhjaya Bomba Mohd. Rizal Buang berkata,sebelum itu HEBHK telah menerima permohonan bagi membawa keluar dua pesakit, Sofia Semanggar,32, dan Sandora Anam, 39.
“Operasi khidmat khas Medical Evacuation (MEDEVAC) yang dilaksanakan tersebut dengan menggunakan pesawat August AW139.
“Bagaimanapun sebelum berjaya dibawa ke hospital, salah seorang pesakit iaitu Sofia enggan dibawa ke hospital kerana takut mendapatkan rawatan,” katanya melalui kenyataan di sini hari ini.
Menurut Mohd. Rizal lagi, selepas sesi pujuk memujuk daripada pasukan menyelamat dan ahli keluarga hampir 30 minit, akhirnya Sofia serta Sandora berjaya diterbangkan dengan selamat.
Ujarnya, Sofia yang mengandung usia 32 minggu mempunyai sejarah bayi pramatang, manakala Sandora mengandung usia 29 minggu perlu dirujuk ke hospital bagi pemeriksaan kandungan.

“Operasi yang dijalankan bermula pada pukul 9.58 pagi dan tamat pada pukul 11.17 pagi,” katanya.
Tambah Mohd. Rizal lagi, JBPM Johor dengan bantuan Unit Udara JBPM sentiasa komited bagi membantu melaksanakan operasi-operasi khidmat khas melibatkan pesawat dari Unit Udara JBPM samada operasi Medical Evacuation (MEDEVAC), penghantaran Bekalan makanan dan logistik di kawasan terputus hubungan (RESUPPLY) mahupun operasi mencari dan menyelamat (SAR) di Negeri Johor. -KOSMO! ONLINE


Biar polis siasat dakwaan ganggu ceramah Muda – Saifuddin
Oleh MOHD. HUSNI MOHD. NOOR

27 Januari 2023, 5:24 pm
PUTRAJAYA – Menteri Dalam Negeri, Datuk Seri Saifuddin Nasution Ismail tidak akan campur tangan berhubung siasatan kes pembantu Ahli Parlimen Bentong, Noor Suhana Ishak dan Setiausaha Akhbar Menteri Ekonomi, Farhan Iqbal.
Menurutnya, beliau menyerahkan sepenuhnya kepada polis bagi menyiasat lanjut kes itu.
“Saya serahkan kepada kebijaksanaan pihak polis untuk menggunakan peruntukan undang-undang yang mereka rasakan sesuai.
“Saya tidak berhajat untuk mencampuri perkara itu,” katanya pada sidang akhbar selepas Amanat Tahun Baharu Kementerian Dalam Negeri (KDN) di sini, hari ini.
Semalam, Noor Suhana dan Farhan dipanggil polis bagi membantu siasatan berkaitan ciapan di Twitter yang mendakwa Pemuda UMNO mengganggu ceramah Parti Ikatan Demokratik Malaysia (Muda).
Noor Suhana berkata, dia dipanggil untuk dirakam keterangan di Ibu Pejabat Polis Daerah (IPD) Sentul manakala, Farhan pula di IPD Putrajaya hari yang sama.

Pada 17 Oktober tahun lalu, media melaporkan ceramah Muda dicemari insiden provokasi sekumpulan lelaki berbaju hitam dalam kejadian di Muar, Johor. – KOSMO! ONLINE


Kerajaan cadang pekerja gig dalam sektor restoran, kedai makan
Oleh MOHD RIDZAUDDIN ROSLAN

27 Januari 2023, 5:35 pm
PUTRAJAYA – Kerajaan sedang memperhalusi beberapa langkah bagi membantu peniaga dan pengusaha makanan menangani kenaikan kos operasi termasuk menyebar luas model tenaga kerja sambilan (gig workforce) dalam sektor berkenaan.
Menteri Ekonomi, Rafizi Ramli berkata, langkah itu sebahagian daripada usaha menyelaraskan pasaran kerja dengan tuntutan sektor ekonomi yang menjadi sebahagian usaha menyeluruh menstrukturkan kembali ekonomi negara.
“Sementara kita meningkatkan akses pengguna kepada maklumat harga yang membantu mereka membeli dari kedai yang harganya lebih seiring dengan harga purata setempat, saya juga sedia maklum beberapa cabaran pengusaha restoran yang berdepan kenaikan kos lain seperti pekerja akibat pelaksanaan gaji minimum RM1,500.
“Ada beberapa langkah sedang diperhalusi pelaksanaannya untuk membantu peniaga dan pengusaha restoran menangani kenaikan yang mereka tanggung termasuklah potensi menyebar luas model tenaga kerja sambilan (gig workforce) dalam sektor restoran dan kedai makan,” katanya dalam satu kenyataan di sini tadi.
Terdahulu, Rafizi menyambut baik pandangan Presiden Persatuan Pengusaha Restoran Muslim Malaysia (Presma), Datuk Jawahar Ali Taib Khan mengenai peranan yang perlu dimainkan oleh kerajaan, peniaga dan pengguna dalam menangani kenaikan harga makanan serta minuman.
Katanya, pandangan Jawahar adalah selari dengan pandangan kerajaan supaya pengguna peka kepada kenaikan harga makanan dan minuman yang dibeli selain bijak memilih kedai serta restoran yang menawarkan harga lebih baik berbanding pesaing mereka.

“Jadi, dalam masa terdekat ini, saya akan bertemu dengan wakil-wakil pengusaha restoran dan peniaga makanan untuk membincangkan secara dua hala langkah-langkah boleh diambil bersama oleh kerajaan dan kumpulan itu,” jelasnya. – KOSMO! ONLINE


Pelajar nekad goda pensyarah status suami orang
Oleh KOSMO!

27 Januari 2023, 5:01 pm
PETALING JAYA – Semakin ramai golongan wanita yang berani bertindak mengganggu rumah tangga orang lain sehingga sanggup dijadikan isteri kedua selain menjadi punca berlakunya penceraian ke atas perkahwinan pertama lelaki itu.
Terbaharu, menerusi perkongsian video oleh pendakwah terkenal, Ustazah Asma’ Harun di TikTok, beliau bercerita mengenai kisah sekumpulan pelajar perempuan di sebuah istitusi pengajian tinggi (IPT) yang meletakkan sasaran untuk memiliki pensyarah mereka meskipun lelaki itu berstatus suami orang.
Menurut Asma’, perkara tersebut pada awalnya diceritakan oleh seorang lelaki yang juga pensyarah di IPT tersebut yang secara kebetulan terdengar perbulan di antara pelajar-pelajar berkenaan ketika sedang makan di sebuah kafeteria.
Katanya, pelajar berkenaan beranggapan lelaki yang sudah berkahwin mempunyai kewangan yang stabil serta lengkap dengan pengalaman dalam berumah tangga.
Lebih dahsyat, pelajar tersebut turut merancang untuk berkahwin di luar negara sekiranya tidak berhasil mendapat kebenaran daripada isteri pertama pensyarahnya.
“Bahaya pelajar mata duitan kejar pensyarah. Dia tak kisah lelaki itu suami orang atau bukan, asalkan dia kaya,” kata Asma’.

Bercerita lanjut, Asma’ memaklumkan pelajar tersebut langsung tidak menghiraukan sekiranya dia dimarah oleh keluarga lelaki itu mahupun daripada pihak si isteri disebabkan sasarannya untuk memiliki pasangan kaya.
Dalam pada itu, menjengah ke ruangan komen, ramai yang beranggapan sebahagian besar golongan wanita terdesak untuk hidup kaya dengan menyasarkan suami orang untuk dijadikan pasangan hidup.
“Cinta nombor dua, janji poket tebal. Suami orang lagi jadi sasaran wanita mata duitan, sebab itu ramai jadi bini dua dan ramai juga penceraian berlaku sebab orang ketiga,” kata Azizul.
“Dia ingat kalau mengurat pensyarah, markah peperiksaan dapat semua A, sebab itu ‘kebulur’ sangat nak cari orang kaya, belajar malas,” seloroh Aryn. – KOSMO!


JBPM perlu 600 lagi pegawai bomba gred KB19
Oleh NOOR HAYATI MAMAT

27 Januari 2023, 5:08 pm
MARANG – Jawatan pegawai bomba gred KB19 dengan kelayakan minimum Sijil Pelajaran Malaysia (SPM) masih mempunyai 600 kekosongan di seluruh negara.
Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid berkata, kekosongan itu sepatutnya perlu diisi berikutan persaraan sebahagian penjawatnya.
“Pegawai bomba gred KB19 tidak terisi lebih kurang 600 orang. Ia turut merangkumi penjawatan yang perlu diisi di beberapa balai bomba yang baharu siap dibina dan diluluskan Jabatan Perkhidmatan Awam (JPA).
“Pengambilan bagi mengisi kekosongan berkenaan akan dilakukan secara berperingkat,” katanya di Akademi Bomba Penyelamat Malaysia Wilayah Timur di sini semalam.
Terdahulu beliau ditemui selepas menyampaikan Pingat Perkhidmatan Bomba bagi Jabatan Bomba dan Penyelamat Terengganu.
Mohammad Hamdan berkata, seramai 1,000 individu telah berjaya diserap ke jawatan pegawai bomba gred KB19 berkenaan sepanjang tahun lalu.

Beliau berharap sebahagian pelatih baharu yang bakal tamat kursus sijil sains kebombaan tidak lama lagi dapat berpotensi mengisi sebahagian kekosongan berkenaan. – KOSMO! ONLINE


Pearly-Thinaah pamer dominasi ke separuh akhir
Oleh MUHAMMAD HELMEE RAMLI

27 Januari 2023, 5:09 pm
KUALA LUMPUR – Beregu wanita negara, Pearly Tan-M. Thinaah meneruskan cabaran pada Kejohanan Badminton Indonesia Masters selepas melayakkan diri ke pusingan separuh akhir dengan menewaskan wakil China, Li Wen Mei-Liu Xuan Xuan.
Pada aksi suku akhir yang berlangsung di Istora Senayan, Jakarta sebentar tadi, gandingan No.6 dunia itu tidak berdepan banyak masalah untuk mencatat kemenangan straight set 21-10, 21-12 dalam tempoh 36 minit.
Keputusan tersebut menyaksikan juara Terbuka Perancis tahun lalu itu mengekalkan rentak konsisten apabila melangkah ke separuh akhir dua kali berturut-turut selepas turut melakukannya pada Terbuka India minggu lalu.
Walaupun menang mudah di set pertama, namun Pearly-Thinaah berdepan kesukaran pada set kedua apabila beregu No.93 dunia itu tampil dengan aksi lebih kemas selain mengekori rapat kedudukan mata.
Bagaimanapun, ketenangan yang ditunjukkan beregu negara itu membolehkan mereka kembali menampilkan aksi sebenar sebelum mengesahkan tempat ke separuh akhir dengan kemenangan 21-12 di set kedua.
Menanti Pearly-Thinaah di separuh akhir esok adalah pemenang perlawanan antara beregu Jepun, Yuki Fukushima-Sayaka Hirota dan wakil India, Tanisha Crasto-Ashwini Ponnappa.

Sementara itu, hasrat beregu lelaki No.1 negara, Aaron Chia-Soh Wooi Yik untuk mengiringi Pearly-Thinaah ke separuh akhir tidak kesampaian apabila akur dengan kekalahan straight set 17-21, 10-21 kepada beregu China, He Ji Ting-Zhou Hao Dong.
Justeru, mereka yang berada pada ranking kedua dunia ketika ini terpaksa menunggu sehingga kejohanan seterusnya bagi menamatkan penantian untuk merangkul gelaran sulung dalam saingan Jelajah Dunia BWF (Persekutuan Badminton Dunia).
Untuk rekod, Indonesia Masters merupakan kejohanan ketiga yang disertai Aaron-Wooi Yik musim ini selepas bermula agak hambar pada Terbuka Malaysia dua minggu lalu apabila tersingkir di pusingan kedua. – KOSMO! ONLINE


Jangan sekat guru bersuara – Fadhlina
Oleh MOHD. HUSNI MOHD. NOOR

27 Januari 2023, 5:04 pm
PUTRAJAYA – “Saya mohon dihentikan budaya ini dengan kadar segera,” kata Menteri Pendidikan, Fadhlina Sidek bagi mengulas tindakan pegawai atasan yang memberi amaran kepada seorang guru pendidikan khas.
Guru berkenaan yang bertugas di sebuah sekolah di Kajang, Selangor sebelum ini telah berkongsikan pandangan peribadinya di Facebook mengenai keluhan dihadapi guru yang mengajar Murid Berkeperluan Khas (MBK).
Fadhlina menerusi hantaran di Facebook berkata, pendekatan administratif yang baik hanya boleh dicapai apabila wujud ketelusan di peringkat bilik darjah, sekolah dan pejabat pendidikan.
“Guru pendidikan khas adalah barisan hadapan saya untuk membangun konsep madani dalam pendidikan khas.
“Kebimbangan beliau adalah kebimbangan saya. Ruang kritikan konstruktif penting sebagai proses semak dan imbang mengikut saluran, adab berbeza pandangan yang sentiasa meletakkan kepentingan serta kebajikan murid-murid,” ujarnya.
Terdahulu, hantaran guru itu yang ditujukan khas buat KPM empat hari lalu, turut memetik nama (tag) akaun Facebook Menteri Pendidikan tersebut.

Menerusi mesej terbuka itu, guru berkenaan mahu Menteri Pendidikan dan KPM mengutamakan kepentingan dan kebajikan guru serta murid ketika memutuskan apa-apa dasar utama pendidikan. – KOSMO! ONLINE


Pengkritik pertama Mas Idayu ditemui selepas 8 tahun
Oleh KOSMO!

27 Januari 2023, 5:11 pm
PETALING JAYA – Isu kritikan pedas yang dibuat oleh penyanyi, Mas Idayu terhadap Sissy Iman dalam satu program hiburan nampaknya masih belum reda.
Terbaharu, pengguna media sosial berjaya temui semula seorang lelaki yang pernah mengkritik penyanyi dangdut itu dalam satu program nyanyian realiti pada tahun 2014.
Pemuda yang dikenali sebagai Sofian itu merupakan seorang peserta program tersebut ketika itu lantang mempersoalkan kritikan yang telah dilakukan Mas Idayu terhadapnya.
“Akak nyanyi sedap sangat ke?” jelas Sofian dalam satu video yang pernah tular sebelum ini.
Ketika ini Sofian dilaporkan bekerja sebagai penjual kereta sudah berusia 31 tahun dan menggunakan akaun TikTok @sufianutamamotor.
Rata-rata netizen turut meninggalkan komen dan berterima kasih kepada Sofian yang berani mengkritik Mas Idayu dalam program Mentor yang disiarkan di saluran TV3.

“Padu eh abang ‘sound’ Mas Idayu masa tu sampai terduduk nenek tu,” kata Pelangi Indah.
“Bang nyanyi balik lagu yang abang nyanyi masa pemilihan tu, biar bernanah telinga Mas Idayu,” jelas Nur.
“Itulah abang padu sangat ‘sound’ Mas Idayu, sampai ke sini orang cari,” tulis Cinta Hati. – KOSMO! ONLINE


Pelajar tergelincir dalam tasik ditemui mati lemas
Oleh OTHMAN YAHAYA

27 Januari 2023, 4:50 pm
BALING – Seorang pelajar sebuah sekolah agama ditemui mati lemas selepas dipercayai tergelincir ke dalam tasik di Kampung Pantai Chicar, Kuala Ketil di sini hari ini.
Dalam kejadian kira-kira pukul 11.20 pagi itu, mangsa, Muhammad Absyar Roslan,16, dikatakan tergelincir ketika mahu mengambil bola yang terjatuh ke dalam tasik tersebut.
Insiden berlaku ketika mangsa sedang bermain dengan beberapa pelajar lain di lokasi kejadian yang terletak berhadapan Sekolah Maahad Al-Iman.
Ketua Zon 3 Jabatan Bomba dan Penyelamat Malaysia (JBPM) Kedah, Penguasa Kanan Bomba II Rahimi Ali berkata, pihaknya menerima panggilan berhubung kejadian pada pukul 11.28 pagi.
“Sebaik menerima maklumat, kita menggerakkan pegawai dan anggota Pasukan Penyelamat di Air (PPDA) Balai Bomba dan Penyelamat Sungai Petani ke lokasi.
“Selepas melakukan operasi menggunakan teknik ‘graping iron’ dan pencarian di permukaan air, mayat mangsa ditemui pada pukul 2.18 petang di dasar tasik,” katanya di sini hari ini.

Kata beliau, mangsa dijumpai berdekatan tempat dia dipercayai tergelincir sebelum tenggelam.
“Mayat mangsa diserahkan kepada pihak polis untuk tindakan lanjut,” tambahnya. – KOSMO! ONLINE


LUAS berjaya sekat sisa minyak elak LRA henti tugas
Oleh MOHAMAD NAUFAL MOHAMAD IDRIS

27 Januari 2023, 5:12 pm
SHAH ALAM – Kepantasan Lembaga Urus Air Selangor (LUAS) menghalang pencemaran sisa minyak susulan kebakaran sebuah lori muatan besi terpakai di persimpangan Bandar Serenia, Sepang dekat sini berjaya mengelakkan henti tugas Loji Rawatan Air (LRA) Bukit Tampoi.
LUAS dalam kenyataannya berkata, pihaknya bergegas ke lokasi insiden selepas menerima laporan membabitkan insiden tersebut yang berlaku kira-kira pukul 8.40 pagi
Katanya, satu beg Activated Carbon (AC) kemudiannya telah diletakkan di dalam aliran longkang tersebut bagi mengelakkan sisa minyak memasuki takungan berdekatan dan seterusnya masuk ke sungai berhampiran.
“Dalam masa sama, pihak PLUS telah menaburkan habuk kayu bagi tujuan kawalan pencemaran di tapak.
“Hasil semakan LUAS mendapati terdapat sedikit tumpahan minyak yang telah memasuki aliran longkang berdekatan namun tiada risiko henti tugas LRA Bukit Tampoi,” katanya.
Jelas LUAS, pemantauan rapi akan terus dilaksanakan pihaknya di lokasi pencemaran sebagai langkah kesiapsiagaan mitigasi pencegahan segera sekiranya terdapat lagi penemuan saki baki kesan pencemaran di lokasi tersebut. – KOSMO!ONLINE


Jokowi sendiri bermain lato-lato
Oleh KOSMO!

27 Januari 2023, 5:18 pm
JAKARTA – Permainan lato-lato kini menjadi trend di Indonesia, malah Presiden Joko Widodo (Jokowi) sendiri turut bermain permainan tersebut baru-baru ini, lapor portal berita M SE Asia kelmarin.
Menurut portal berita itu, pelbagai lapisan masyarakat daripada anak-kanak hinggalah orang dewasa bermain permainan lato-lato.
Lato-lato terdiri daripada dua bola berwarna terang diperbuat daripada plastik dan mempunyai tali dengan cincin kecil di bahagian tengahnya.
Dengan membuat gerakan naik dan turun, pemainan itu mempunyai matlamat untuk mendapatkan kedua-dua bola melantun antara satu sama lain, manakala lantunannya menghasilkan bunyi ‘klak’ yang berbeza.
Bertentangan dengan kepercayaan popular di Indonesia, permainan itu sebenarnya berasal dari Amerika Syarikat (AS) dan sangat popular pada akhir 1960-an dan awal tahun 1970-an.
Popularitinya merosot apabila terdapat laporan bahawa terdapat kanak-kanak yang mengalami kecederaan menyebabkan permainan itu ditarik balik dari rak kedai mainan di AS dan Kanada.

Pada tahun 1990-an, permainan itu mula dikesan di Indonesia, khususnya di kawasan luar bandar, manakala nama lato-lato adalah perkataan Bugis dan orang Indonesia di daerah yang berbeza mempunyai nama yang berbeza-beza untuk permainan tersebut.
Sebagai contoh, dalam bahawa Jawa, ia dipanggil etek-etek dan di Jawa Utara, mereka memanggilnya nok-nok. – AGENSI


Sebaik-baik sedekah undi untuk Islam – Nik Abduh
Oleh KOSMO!

27 Januari 2023, 4:53 pm
PETALING JAYA – Bekas Ahli Jawatankuasa Pas Pusat, Nik Mohamad Abduh Nik Abdul Aziz menyifatkan sebaik-baik sedekah lima tahun sekali adalah undi untuk Islam.
Menurut beliau, niat mengundi parti yang berjuang demi menegakkan Islam langsung menuju Allah tidak akan sempat dipintas atau disambar kebaikan atau kejahatan manusia.
“Lima tahun sekali, sebaik-baik sedekah adalah undi untuk Islam. Ia bahkan jual beli dengan Allah.
“Selepas undimu itu, sebaik-baik sedekahmu adalah wang yang engkau belanjakan di jalan agama.
“Ketahuilah, dengan sedekah di jalan Allah, kita mampu mengalahkan gejala rasuah dalam negara,” katanya dalam satu hantaran di Facebook hari ini.
Beliau dipercayai mengulas kontroversi berhubung dakwaan berlaku pemberian wang tunai kepada pengundi sewaktu kempen Pilihan Raya Umum Ke-15 (PRU15).

Presiden PAS, Tan Sri Abdul Hadi Awang baru-baru ini dilapor mempertahankan pengagihan wang oleh segelintir individu kepada pengundi ketika PRU15 dengan mendakwa ia adalah sedekah.
Beliau dipetik sebagai berkata, pemberian itu adalah hak orang awam yang ingin memberikan sumbangan. – KOSMO! ONLINE


Orang ramai kecam penghuni flat cop lot parkir guna batu nisan
Oleh KOSMO!

27 Januari 2023, 5:18 pm
PETALING JAYA – Tindakan seorang penghuni yang bertindak meletakkan batu nisan untuk ‘cop’ tempat letak kereta di kawasan perumahan flat, menerima kecaman hebat di media sosial.
Menerusi gambar yang dikongsi di akaun Facebook Dilla Karmila, kelihatan batu nisan tersebut diletakkan di ruangan parkir kosong seolah-olah tidak membenarkan penghuni lain meletakkan kenderaan mereka disitu.
Perkara tersebut mengundang kecaman daripada warganet berikutan kawasan perumahan flat kebiasaannya tidak boleh ‘cop’ parkir sesuka hati kerana tidak mempunyai parkir khas yang disediakan.
“Cara terbaik untuk selesaikan masalah ini, adalah simenkan batu nisan itu dekat situ. Biar semua tak dapat letak kereta, dan bolehlah semua orang tahu siapa punya batu nisan itu,” komen Jenkin Yat.
“Kebanyakan flat semua penghuni main ‘cop’ tempat letak kereta. Sedangkan sudah tahu tidak boleh begitu. Mana-mana pihak berwajib harap jalankan tanggungjawab masing-maaing. Kadang-kadang sampai main tolak kereta sebab nak keluar,” komen Dani Dania pula.
Tinjauan Kosmo! di ruangan komen juga mendapati ada pengguna lain berjenaka dengan mengatakan itu adalah ‘tapak kubur’ pemilik rumah yang ingin ditanam di kawasan lot parkir.

“Arwah ni dulu masa hidup dia suka cop tempat letak kereta. Sampailah dia meninggal, kuburnya pun di lot parkir,” komen seorang pengguna. – KOSMO! ONLINE


Guru, pesara guru didakwa bertumbuk kerana parkir
Oleh DIYANATUL ATIQAH ZAKARYA

27 Januari 2023, 3:55 pm
MELAKA – Gara-gara berebut ruang parkir di taman perumahan, seorang guru didakwa di Mahkamah Majistret di sini, hari ini atas pertuduhan memukul jirannya, yang juga guru sehingga cedera pada Disember tahun lalu.
Tertuduh, Muhammad Fuad Jahaya, 47, bagaimanapun mengaku tidak bersalah sejurus pertuduhan dibacakan oleh jurubahasa mahkamah di hadapan Majistret Mazana Sinin.
Mengikut pertuduhan, tertuduh didakwa dengan sengaja menyebabkan cedera kepada, Aziah Omar, 54, dengan cara memukul di bahagian kepala dan lengan mangsa menggunakan tangan.
Dalam prosiding sama, tertuduh dan suami mangsa, Rosli Baba, 60, yang merupakan pesara guru turut didakwa atas pertuduhan secara bersama-sama melakukan gaduh gempar dengan memukul antara satu sama lain.
Kedua-dua perbuatan itu dilakukan kira-kira pukul 1 tengah hari di Jalan Bertam Setia 12, Taman Bertam Setia, dalam daerah Melaka Tengah pada 19 Disember 2022.
Difahamkan, pergaduhan itu berpunca daripada perebutan ruang parkir dan pertengkaran antara Fuad dan Rosli dikatakan berlaku ketika pesara guru itu ingin keluar menunaikan solat Jumaat di masjid.

Aziah yang cuba meleraikan pergaduhan bagaimanapun telah terkena pukulan Fuad sehingga menyebabkannya cedera dan berlaku pergelutan kedua antara tertuduh.
Terdahulu, Pegawai Pendakwa Inspektor Mohammad Naim Abd. Jalil mencadangkan jaminan sebanyak RM6,000 terhadap Fuad bagi kesalahan di bawah Seksyen 323 Kanun Keseksaan dan RM5,000 setiap seorang bagi kesalahan gaduh gempar.
Tertuduh yang tidak diwakili peguam bagaimanapun merayu agar jaminan tersebut dikurangkan dengan masing-masing memberikan alasan perlu menanggung keluarga, selain Rosli memberitahu dia kini merupakan pesara guru.
Selepas mendengar rayuan kedua-dua belah pihak, Mazana kemudian membenarkan Fuad diikat jamin sebanyak RM1,000, manakala Rosli RM500 dengan seorang penjamin serta menetapkan tarikh 13 Mac ini sebagai sebutan semula kes. – KOSMO! ONLINE


Banjir: 49 sekolah di Sabah dinaiki air
Oleh IVAN AMIRUL

27 Januari 2023, 4:29 pm
KOTA KINABALU – Sebanyak 49 sekolah membabitkan tujuh daerah di Sabah dilaporkan terjejas banjir.
Statistik berkenaan termasuklah enam sekolah menengah terdiri daripada 15,531 murid  Pitas, Beluran, Kudat, Kota Marudu, Beaufort, Sipitang dan Lahad Datu.
Timbalan Pengarah Jabatan Pendidikan Sabah, Abidin Marjan berkata, daerah Beluran mencatatkan jumlah sekolah paling banyak terjejas iaitu sebanyak 18 sekolah, diikuti 16 sekolah di Kota Marudu.
“Enam sekolah terjejas akibat banjir di daerah Pitas, empat sekolah di Beaufort, masing-masing dua sekolah di Kudat dan Lahad Datu serta sebuah sekolah terjejas di Sipitang.
“Kebanyakan sekolah berkenaan terjejas sama ada berikutan kawasan sekolah dilanda banjir atau laluan ke sekolah terputus atau tidak dapat dilalui akibat banjir.
“Selain itu, beberapa sekolah juga terpaksa ditutup kerana dijadikan pusat pemindahan sementara (PPS) mangsa banjir,” katanya dalam satu kenyataan media hari ini.

Mengulas lanjut, Abidin menyatakan sebanyak sembilan sekolah setakat ini dijadikan PPS di daerah Pitas, Beluran, Kudat dan Kota Marudu.
Menurutnya, sekolah terbabit adalah Sekolah Kebangsaan (SK) Rukom dan SK Dandum di Pitas; Sekolah Menengah Kebangsaan (SMK) Pamol di Beluran; SK Sikuati dan SK Lok Yuk Sikuati di Kudat; serta SK Ranau, SK Taritipan, SMK Tandek dan SMK Bengkongan di Kota Marudu.


KPDN akan wujudkan ‘Menu Rahmah’, harga bawah RM5
Oleh KOSMO!

27 Januari 2023, 4:05 pm
PETALING JAYA – Kerajaan bercadang untuk mewujudkan ‘Menu Rahmah’ di setiap kedai makan dan restoran dalam masa terdekat khusus untuk membantu golongan miskin tegar yang memerlukan makanan bermasak.
Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, menu tersebut akan ditawarkan pada harga di bawah RM5 dan ia merangkumi nasi, lauk sama ada seketul ayam atau ikan bersama sayur-sayuran.
“Saya mencadangkan diwujudkan satu menu makan tengah hari ini bawah RM5 iaitu nasi, seketul ayam atau ikan (ikan rakyat) bersama sedikit sayur. Ia bertujuan untuk membantu golongan yang sangat memerlukan.
“Bagaimanapun menu lain seperti menu premium contohnya udang, sotong, ikan siakap atau jenahak kita tidak usik, itu terpulang kepada mereka (pembeli), mereka ada pilihan. Fokus kita kepada golongan miskin tegar yang memerlukan makanan,” katanya.
Beliau berkata demikian selepas melakukan lawatan mengejut di beberapa kedai makan sekitar Bandar Baru Bangi hari ini sebagai sebahagian daripada Ops Menu 3.0.
Mengulas lanjut, Salahuddin berkata, bagi merealisasikan hasrat itu, satu perjanjian memorandum persefahaman (MoU) akan dimeterai bersama beberapa persatuan restoran dan kedai makan bermasak seperti Persatuan Pengusaha Restoran Muslim Malaysia (Presma) dan Persatuan Pengusaha Restoran Tomyam Malaysia (Pertom) dalam masa terdekat.

“Nampaknya setakat ini, semua persatuan bersedia untuk mewujudkan menu tersebut yang dinamakan Menu Rahmah atau menu kasih sayang.
“Kami akan mengumumkan MoU dalam masa terdekat dengan pengusaha kedai makan termasuk kedai tom yam yang akan turut menawarkan menu ini sehingga lewat malam.
“Saya harap peranan kementerian sedikit sebanyak dapat membantu rakyat dalam mendepani kos sara hidup,” ujarnya. – KOSMO! ONLINE


Ribut petir, hujan lebat melanda 9 negeri petang ini
Oleh KOSMO!

27 Januari 2023, 4:49 pm
PETALING JAYA – Sebanyak sembilan negeri diramal berdepan hujan lebat serta ribut petir dan angin kencang sihingga pukul 7 petang hari ini.
Jabatan Meteorologi (MetMalaysia) dalam kenyataan memaklumkan ribut petir, hujan lebat dan angin kencang dilaporkan melanda kawasan di utara Semenanjung.
“Antaranya di Kedah (Kulim dan Bandar Baharu), manakala bagi negeri Perak pula melibatkan Kerian, Larut, Matang Dan Selama, Kuala Kangsar, Kinta, Kampar, Batang Padang dan Muallim,” katanya.
Sementara itu, di Selangor (Hulu Selangor, Gombak, Petaling, Kuala Langat, Hulu Langat dan Sepang) serta seluruh kawasan Kuala Lumpur dan Putrajaya.
Tambah MetMalaysia, cuaca buruk itu juga berisiko melanda Negeri Sembilan (Jelebu, Seremban, Port Dickson, Kuala Pilah, Rembau dan Tampin) dan sebahagian besar negeri Melaka pada petang ini.
“Hujan lebat serta ribut petir juga sedang berlaku di Sarawak melibatkan Miri (Miri dan Marudi) dan Limbang.

“Di Sabah seperti Pedalaman (Sipitang, Tenom, Kuala Penyu, Beaufort dan Nabawan), Pantai Barat, Tawau (Tawau, Kunak dan Lahad Datu), Sandakan (Telupid, Kinabatangan dan Beluran) dan Kudat (Kota Marudu),” jelasnya. – KOSMO! ONLINE


Tular rumah peniaga makanan kotor
Oleh KOSMO!

27 Januari 2023, 4:47 pm
PETALING JAYA – Keadaan sebuah rumah yang kotor dipercayai diduduki peniaga makanan mendapat kecaman orang ramai.
Gambar memaparkan keadaan persekitaran rumah tersebut yang penuh dengan sampah dan peralatan menyediakan makanan untuk dijual turut tular di media sosial.
Situasi itu dirakam oleh seorang pengguna Twitter yang secara kebetulan melalui kawasan rumah berkenaan semasa sedang berjoging pagi tadi.
“Tadi pegi joging lepas itu nampak rumah ini. Tak silap rumah ini orangnya berniaga, tapi tak tahu di mana.
“Boleh ke sediakan makanan untuk dijual dalam keadaan begini? Maaf kalau menyinggung sesiapa, tetapi perkara ini dibenarkan kah?,” tulisnya di ruang kapsyen.
Di dalam gambar itu dapat dilihat penghuninya seperti memasak serta menyediakan makanan untuk dijual di pekarangan rumah.

Turut kelihatan bekas-bekas makanan dibiarkan bersepah serta tidak dibasuh.
Bagaimanapun, tidak dinyatakan di mana lokasi rumah tersebut.
Tinjauan di ruang komen mendapati rata-rata pengguna menggesa wanita tersebut membuat laporan kepada pihak berkuasa supaya peniaga itu dikenakan tindakan.
“Tolong laporkan pada Kementerian Kesihatan (KKM), nanti mereka boleh datang buat pemeriksaan. Kasihan jiran kena tanggung risiko lipas, tikus dah haiwan lain,” kata Hariz.
“Mohon buat laporan pada pihak berkuasa tempatan, mereka akan siasat,” kata Xelora.
“Dahsyat keadaan rumah nampak macam reban ayam, rasanya reban ayam lebih kemas. Tahap kebersihan diragui,” kata Liza.
“Sebagai jiran, ada hak untuk memastikan kawasan sekitar bersih dan selamat. Mungkin boleh jadi kawasan pembiakan nyamuk atau tikus yang boleh bawa penyakit. Kalau tak berani tegur, terus laporkan kat PBT. Itu hak anda,” kata Amer.
“Kawasan mana ni? Boleh sebar penyakit kepada jiran-jiran sekali ni,” kata Jalal.
Sehingga kini, ciapan tersebut telah diulang ciap lebih 1,000 kali. – KOSMO! ONLINE


Peja jangan sibuk urusan orang lain – Isham Jalil
Oleh KOSMO!

27 Januari 2023, 4:37 pm
PETALING JAYA – Ketua Penerangan UMNO, Isham Jalil menasihatkan agar Timbalan Presiden Bersatu, Datuk Seri Ahmad Faizal Azumu supaya tidak sibuk dengan urusan jawatan Timbalan Perdana Menteri.
Jelas Isham, jawatan tersebut yang diberikan kepada Presiden UMNO, Datuk Seri Ahmad Zahid Hamidi adalah hak dan budi bicara Perdana Menteri untuk menentukannya.
“Faizal Azumu, saya cadang supaya kamu tidak perlu sibuk berkenaan urusan jawatan Timbalan Perdana Menteri, jawatan ini adalah hak dan budi bicara Perdana Menteri untuk menentukan, bukannya kamu atau parti kamu PPBM.
“Daripada kamu sibuk dengan kes mahkamah orang lain dan pemimpin-pemimpin UMNO yang telah berlangsung selama lebih empat tahun di mahkamah akibat pendakwaan-pendakwaan terpilih oleh pemimpin-pemimpin daripada parti kamu dulu,” katanya menerusi hantaran di Facebook hari ini.
Terdahulu, Faizal menerusi satu kenyataannya semalam mempertikaikan rayuan Timbalan Perdana Menteri untuk mendapatkan kembali pasportnya secara kekal dengan mahkamah.
Ahmad Zahid mengemukakan rayuan tersebut bagi memudahkan beliau untuk melakukan tugas-tugas sebagai Timbalan Perdana Menteri bagi urusan pentadbiran megara.

Dalam pada itu, Isham turut menasihati Ahmad Faizal dan rakan-rakan supaya bersedia bagi menghadapi urusan mahkamah selepas ini akibat kes rasuah pengundi dan skandal lain.
“Saya saran supaya kamu atau rakan-rakan dalam parti kamu bersedia untuk dihadap ke mahkamah pula dan menjadi kluster mahkamah 2.0 kini akibat kes rasuah pengundi dan skandal penyalahgunaan dana kerajaan yang terbesar dalam sejarah Malaysia.
“Sebab sebelum ini semasa parti kamu dalam kerajaan, puak-puak kamu banyak terlepas daripada pendakwaan kes jenayah apabila wakil-wakil rakyat kamu melompat parti.
“Adakah kamu rasa kamu atau rakan-rakan kamu akan dapat terlepas begitu sahaja lagi kali ini dengan mengalih perhatian kepada isu orang lain dan dengan memanggil rasuah kamu itu sedekah? Rakyat tidak akan lupa kes-kes ini.
“Sepandai-pandai tupai melompat akhirnya jatuh ke tanah jua. Kamu perlu fokus kepada masalah kritikal kamu dan parti kamu ini,” katanya lagi.
Isham turut mengingatkan calon Perikatan Nasional bagi kerusi Parlimen Tambun itu bahawa pelaku jenayah dan rasuah tidak akan terlepas dari pengadilan di dunia mahupun akhirat.
“Sesiapa yang melakukan jenayah dan rasuah tidak boleh terlepas dari pengadilan, di dunia atau di akhirat. Bersiaplah,” jelasnya. – KOSMO! ONLINE.


Dua pengarah didakwa subahat lupus harta RM10.6juta
Oleh MOHAMAD NAUFAL MOHAMAD IDRIS

27 Januari 2023, 4:18 pm
SHAH ALAM – Dua pengarah syarikat perunding pembinaan mengaku tidak bersalah di Mahkamah Sesyen hari ini atas empat pertuduhan bersubahat bagi pelupusan wang dua buah syarikat jenis teknologi dan kejuruteraan bernilai RM10.6juta antara tahun 2017 dan 2018.
Tertuduh, Lim Pay Chuan, 53 dan Lim Ah Hock, 71, membuat pengakuan tersebut selepas pertuduhan dibacakan di hadapan Hakim Rozilah Salleh.
Pay Chuan didakwa tiga pertuduhan melibatkan keseluruhan RM10.07juta manakala Ah Hock bagi satu pertuduhan bernilai RM530,000 selepas dengan curangnya bersubahat dengan seorang pengurus besar syarikat pembinaan, G. Paismanathan, 53, sehingga menyebabkan seorang wanita dikenali Chin Yit Wah melupuskan harta milik dua buah syarikat jenis teknologi dan kejuruteraan kepada sebuah syarikat lain.
Kesalahan itu dilakukan mereka di sebuah syarikat di Ara Damansara, dekat sini antara 1 Ogos 2017 hingga 5 Januari 2018.
Justeru, mereka didakwa mengikut Seksyen 109 Kanun Keseksaan dibaca bersama Seksyen 403 kanun sama yang memperuntukkan hukuman penjara sehingga lima tahun, sebat dan denda.
Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM) Muaz Ahmad Khairuddin manakala kedua-dua tertuduh diwakili Peguam Gobind Singh Deo.

Mahkamah membenarkan ikat jamin RM200,000 setiap seorang bersama seorang penjamin selain perlu menyerahkan pasport antarabangsa kepada pihak mahkamah dan sebutan semula kes ditetapkan 24 Februari depan. – KOSMO!ONLINE


Ramai pelajar sekolah tidak bertopi keledar
Oleh MUHAMMAD SHAHIZAM TAZALI

27 Januari 2023, 4:37 pm
MELAKA – Tidak memakai topi keledar ketika menunggang motosikal ke sekolah antara kesalahan paling ketara yang dikesan Jabatan Pengangkutan Jalan (JPJ) Melaka melalui program advokasi jalan raya.
Pengarah JPJ Melaka, Muhammad Firdaus Sharif berkata, jarak sekolah yang dekat dengan rumah dan sekolah dalam kawasan perumahan merupakan antara alasan yang sering diberikan oleh pelajar.
Menurut beliau, kesalahan lain yang turut dikesan adalah lesen kenderaan motor dan insurans tamat tempoh, tidak mempamerkan pelekat L dan P serta pelbagai kesalahan membabitkan isu teknikal.
“Setakat ini kita telah jalankan program advokasi jalan raya di empat buah sekolah iaitu di Sekolah Menengah Kebangsaan (SMK) Pernu, SMK Bukit Katil, SMK Datuk Bendahara dan SMK Ayer Keroh.
“Sebanyak 363 buah kenderaan pelajar telah diperiksa dan kita dapati terdapat 498 kesalahan dilakukan, kesalahan paling ketara adalah tidak memakai topi keledar ke sekolah,” katanya dalam sidang akhbar Program Advokasi Jalan Raya SMK Ayer Keroh di sini, hari ini.
Tambahnya, sebanyak 20 kes lagi dikesan melibatkan pelajar yang tidak memiliki lesen membawa kenderaan ke sekolah, manakala 58 saman dikeluarkan terhadap pemandu bawah umur.

Ujar Muhammad Firdaus, ibu bapa diingatkan supaya memastikan anak-anak yang membawa kenderaan ke sekolah memiliki lesen yang sah. – KOSMO! ONLINE


Malaysia kutuk tindakan cemar al-Quran di The Hague
Oleh MOHD RIDZAUDDIN ROSLAN

27 Januari 2023, 4:04 pm
PUTRAJAYA – Malaysia mengutuk sekeras-kerasnya tindakan keji mencemarkan al- Quran yang dilakukan oleh Edwin Wagensveld yang merupakan seorang ekstremis anti-Islam dan pemimpin berhaluan kanan di The Hague, Belanda pada 22 Januari 2023.
Wisma Putra dalam satu kenyataan berkata, Malaysia begitu kecewa melihat perbuatan Islamofobia yang berulang hanya dalam beberapa hari meskipun mendapat kecaman global.
“Ketaksuban dan perbuatan jenayah yang dilakukan terhadap Islam mesti dihentikan segera.
“Malaysia mengulangi pendirian bahawa sifat perkauman dan sebarang bentuk penghinaan terhadap kitab suci tanpa mengira agama adalah tidak boleh diterima sama sekali dan harus dikecam,” katanya hari ini.
Ujarnya, Malaysia percaya bahawa hak kebebasan bersuara adalah bersekali dengan tanggungjawab tertentu dan tidak boleh disalah guna.
“Malaysia menggesa semua pihak yang berkaitan mengambil langkah-langkah untuk menggalakkan dialog, persefahaman dan mempromosikan semangat hidup bersama secara aman dalam dunia berbilang agama serta budaya.

“Susulan itu, Malaysia menyeru Pertubuhan Bangsa-bangsa Bersatu (PBB), Pertubuhan Kerjasama Islam (OIC) dan Majlis Hak Asasi Manusia (HRC) untuk segera menangani isu berkenaan.
“Ia bagi mencari penyelesaian terbaik sekali gus mempromosikan penghormatan serta perlindungan sepenuhnya kitab suci agama di seluruh dunia,” jelasnya. – KOSMO! ONLINE


Mahkamah: Bapa kandung dipenjara 6 tahun simbah air menggelegak pada tubuh anak
Oleh NORLIZAH ABAS

27 Januari 2023, 4:21 pm
KUALA LUMPUR – Seorang bapa yang sebelum ini didakwa membunuh anaknya sebelum menanam mayat mangsa di tepi Jalan Bellamy di sini, dijatuhi hukuman penjara enam tahun oleh Mahkamah Sesyen hari ini kerana menyimbah air menggelegak ke tubuh seorang lagi anak perempuannya.
Mohd. Yasin Halik, 40, mengakui fakta kes bahawa mangsa disimbah air panas menggelegak kerana mereka mengganggunya dengan bunyi bising ketika tidur.
Hakim Norina Zainol Abidin turut memerintahkan tukang kasut itu berkelakuan baik dengan bon jaminan tanpa cagaran selama tiga tahun serta melakukan kerja-kerja khidmat masyarakat untuk tempoh 180 jam selama enam bulan bermula hari ini.
Menurut pertuduhan, Mohd. Yasin sebagai bapa kandung kepada kanak-kanak berusia enam tahun itu, didakwa menyimbah air panas menggelegak dari dalam pemanas air ke tubuh mangsa hingga menyebabkan bahagian atas bahu kiri dan kanan serta kedua-dua belah lututnya melecur.
Tertuduh disabitkan melakukan perbuatan itu kira-kira pukul 12 tengah hari, 1 Disember 2022 di sebuah bilik sewa di Jalan Pudu di sini.
Dia didakwa mengikut Seksyen 31(1)(a) Akta Kanak-Kanak 2001 yang memperuntukkan denda maksimum RM50,000 atau penjara maksimum 20 tahun atau kedua-duanya.

Pada prosiding itu, Mohd. Yasin menggeleng-gelengkan kepala selepas melihat gambar-gambar berkaitan kejadian itu termasuk kecederaan mangsa yang ditunjukkan oleh jurubahasa mahkamah.
Kedua-dua kanak-kanak tersebut merupakan anak kandungnya hasil hubungan luar nikah dengan teman wanitanya yang merupakan seorang warga negara Indonesia.
Menurut fakta kes yang dibacakan kepadanya, pasangan tertuduh bernama Suma pulang ke bilik sewa kira-kira pukul 7 malam hari yang sama selepas bertugas dan melihat kedua-dua anak perempuan dalam keadaan bogel dan terdapat kesan lecur pada badan mereka.
Wanita itu yang bekerja sebagai tukang masak sebuah restoran bertanya mengenai kesan lecur itu dan dijawab mereka: “Bapa siram air panas sebab kakak dengan adik bising”.
Tindakan wanita yang juga pengadu kes untuk membawa kedua-duanya ke hospital dihalang oleh tertuduh.
Tertuduh dalam rayuannya memohon hukuman diringankan kerana ingin bertemu ibu bapanya yang berada di Sabah.
Bagaimanapun, Timbalan Pendakwa Raya Noorhani Muhmmed Ayub memohon hukuman berat atas alasan kecederaan yang dialami oleh mangsa bukan ringan.
Pada 21 Disember 2020, Mohd. Yasin didakwa di Mahkamah Majistret atas pertuduhan membunuh kakak mangsa yang berusia sembilan tahun pada 9 Disember di bilik sewa itu. Sebutan kes ditetapkan pada 21 Februari ini.
Laporan akhbar menyebut, hasil siasatan awal mendapati suspek mengaku menanam mayat anaknya di tepi jalan Taman Dusun Bandar, Jalan Bellamy di sini. – KOSMO! ONLINE


Perkongsian maklumat di aplikasi Waze halang penguatkuasaan
Oleh MUHAMMAD NAJIEB AHMAD FUAD

28 Januari 2023, 11:25 pm
KUALA LUMPUR – Perkongsian maklumat orang ramai serta pengguna jalan raya mengenai sekatan jalan raya atau keberadaan polis melalui aplikasi Waze menghalang penguatkuasaan terhadap pemandu ingkar.
Ketua Polis Kuala Lumpur Datuk Azmi Abu Kassim berkata, pengguna jalan raya harus sedar bahaya yang akan dihadapi disebabkan kecuaian daripada pemandu yang memandu dalam keadaan mabuk,melanggar lampu isyarat, memandu melawan arus dan lain-lain.
“Jika kita tidak pernah berhadapan dengan insiden di mana kita sendiri atau dikalangan orang tersayang menjadi mangsa kepada sikap tidak bertanggungjawab sesetengah pemandu, kita akan berasa hak berkongsi tersebut hanyalah untuk memastikan yang semua pemandu mematuhi peraturan jalan raya.
“Oleh itu, besar harapan saya agar orang ramai terutamanya pengguna jalan raya memberi kerjasama kepada pihak polis daripada cuba membantu mereka yang melakukan kesalahan jalan raya ini,” katanya.
Beliau berkata demikian ketika berucap merasmikan program High Profile Policing di sini malam ini.
Katanya, perkara tersebut baru-baru ini tular di media sosial berhubung penggunaan aplikasi Waze di mana polis Kuala Lumpur telah menasihatkan orang ramai agar memberi kerjasama untuk tidak berkongsi maklumat sekatan jalan raya atau kehadiran polis di aplikasi berkenaan.

“Walaubagaimanapun, nasihat ini telah menimbulkan pelbagai reaksi dari sebilangan masyarakat.
“Orang ramai berpendapat dengan memaparkan keberadaan pihak polis, pemandu akan lebih berhati-hati dan cenderung untuk memandu dalam keadaan berhati-hati serta sentiasa mematuhi peraturan yang ditetapkan,” ujarnya – KOSMO! ONLINE


Isu dalaman UMNO buka peluang kepada PN
Oleh NOR SHAFAWATI YUP

28 Januari 2023, 11:36 pm
SEREMBAN – Isu dalaman UMNO ketika ini dilihat memberi lebih peluang kepada Perikatan Nasional (PN) untuk menghadapi Pilihan Raya Negeri (PRN) di enam buah negeri nanti.
Ketua Penerangan PN, Datuk Seri Mohamed Azmin Ali berkata, PN juga bersedia untuk menerima ahli-ahli UMNO yang dijangka ramai akan keluar dari parti itu ekoran kecewa dengan isu dalaman yang sedang berlaku.
Menurut Mohamed Azmin, tindakan kepimpinan tertiinggi UMNO tidak menggambarkan aspirasi akar umbi di bawah yang tidak boleh bersuara.
“Apabila bersuara mereka dipecat, sebab itu saya menyeru kepada ahli-ahli UMNO, ada cara lain gunakan kebijakasanaan sebagai pengundi untuk menyokong PN dalam PRN akan datang.
“Maknanya mereka ada peranan, tidak apa, duduk dalam UMNO tetapi bantu PN dalam PRN akan datang, insyaAllah kami akan terus melaksanakan dasar-dasar prihatin rakyat,” katanya selepas merasmikan Bengkel Pengucapan Awam Bersatu Negeri Sembilan di sini hari ini.
Dalam pada itu, Mohamed Azmin yang juga Pengarah Pilihan Raya PN berkata, pihaknya membuka platform parti itu kepada ahli-ahli UMNO yang dipecat dan digantung keahlian untuk bersama-sama memberikan sumbangan kepada pembangunan negara.

Mohamed Azmin berkata, keterbukaan itu termasuklah kepada bekas ahli Parlimen Rembau, Khairy Jamaluddin yang dipecat serta ahli Parlimen Sembrong, Datuk Seri Hishammuddin Tun Hussein dan bekas Ketua Penerangan UMNO, Shahril Sufian Hamdan yang digantung selama enam tahun dari parti itu semalam.
“Setakat ini tidak ada perbincangan, tetapi saya percaya mereka ada peranan untuk bersama-sama dengan PN bagi melakukan sesuatu yang lebih baik.
“Mereka mempunyai pendidikan yang cukup tinggi dan boleh menyumbang untuk menggubal dasar sama ada pendidikan, ekonomi, sosioekonomi bagi membantu negara dan rakyat.
“Sudah tentu (mengalu-alukan), PN ini salah satu platform yang boleh kita bincang tetapi belum ada perbincangan dengan mereka, tetapi saya percaya sebagai sahabat, perkara ini boleh lihat peranan masing-masing untuk pastikan Malaysia terus makmur,” katanya.
Mohamed Azmin turut berpendapat suara Khairy, Hishammuddin Shahril Hamdan senada dengan dasar yang diperjuangkan PN iaitu melawan kleptokrat, perasuah dan salah guna kuasa.
“Saya doakan mereka sabar dan tabah dengan ujian ini.
“Kita akan bincang tidak ada paksaan, apabila mereka menerima ideologi dan matlamat PN, kami bersedia untuk terima mereka,” katanya. – KOSMO! ONLINE


Khairy dilantik CEO JDTFC?
Oleh KOSMO!

28 Januari 2023, 9:57 pm
PETALING JAYA – ‘Berpengalaman, terbukti… kenapa tidak?’
Demikian kapsyen Tunku Mahkota Johor (TMJ), Tunku Ismail Sultan Ibrahim ketika memuat naik gambar bersama bekas Ahli Parlimen Rembau, Khairy Jamaluddin Abu Bakar yang mengundang pelbagai tanda tanya.
Menerusi akaun rasmi Facebooknya, TMJ memberikan bayangan bahawa Khairy akan menjadi Ketua Pegawai Eksekutif Kelab Bola Sepak Johor Darul Ta’zim (JDT) dan juga Penasihat Belia Johor.
Bagaimanapun, kesahihan perkara itu masih tidak dapat dipastikan.
Hantaran itu rata-rata mengejutkan orang ramai dan masing-masing memberikan reaksi positif jika berita itu adalah benar.
Dalam pada itu, di InstaStory Khairy, beliau turut berkongsi semula gambar yang dimuat naik oleh Tunku Ismail dengan kapsyen seakan-akan menjawab kepada tanda tanya tersebut.

“Satu pintu tutup, pintu lain akan terbuka. Rezeki di tangan Allah,” tulisnya.
Terdahulu, Khairy merupakan antara nama-nama besar yang dipecat oleh Majlis Kerja Tertinggi (MKT) UMNO, malam semalam. – KOSMO! ONLINE


96 motosikal disita JPJ Negeri Sembilan
Oleh NOR SHAFAWATI YUP

28 Januari 2023, 11:31 pm
SEREMBAN – Sebanyak 96 buah motosikal telah disita di bawah Seksyen 64 (1) Akta Pengangkutan Jalan (APJ) 1987 oleh pihak Jabatan Pengangkutan Jalan (JPJ) Negeri Sembilan sepanjang Penguatkuasaan Sempena Tahun Baharu Cina 2023.
Pengarah JPJ Negeri Sembilan, Hanif Yusabra Yusuf berkata, dalam operasi itu sebanyak 8,657 buah motosikal telah diperiksa dan 570 buah daripadanya diambil tindakan manakala 1,106 buah motosikal disaman.
“Tumpuan operasi ini adalah di laluan-laluan utama motosikal di sekitar Seremban dan Nilai.
“Penguatkuasaan ke atas penunggang motosikal ini memfokuskan kepada kesalahan berkaitan lesen memandu, lesen kenderaan motor dan juga kesalahan-kesalahan teknikal,” katanya dalam kenyataan di sini hari ini.
Beliau berkata, penguatkuasaan khas itu juga bertujuan untuk mengurangkan kadar kemalangan dan kemalangan maut melibatkan penunggang dan pembonceng motosikal.
“JPJ Negeri Sembilan sentiasa memandang serius kesalahan-kesalahan yang melibatkan penunggang motosikal.

“Di samping penguatkuasaan, JPJ juga secara berterusan melaksanakan advokasi terhadap mereka bagi memberi kesedaran berkaitan pematuhan peraturan lalulintas dan juga keselamatan semasa di jalan raya,” katanya. – KOSMO! ONLINE


Selangor FC akan berdepan Ratchaburi FC di Bangkok
Oleh MUHAMAD ARDIE PUTRA SUHAIMI

28 Januari 2023, 11:24 pm
SHAH ALAM – Pasukan Selangor FC sah akan menentang kelab yang diwakili oleh Safawi Rasid, Ratchaburi FC pada siri Jelajah Pramusim di Thailand pada 5 hingga 10 Februari depan.
Ketua Pegawai Eksekutif Selangor FC, Dr Johan Kamal Hamidon mengesahkan skuad Gergasi Merah akan terbang ke Bangkok bagi menghadapi dua aksi persahabatan sejurus berakhir saingan Piala Harapan minggu depan.
“Selangor akan menentang dua pasukan kelab yang beraksi di Thailand iaitu Ratchaburi FC dan PT Prachuap selepas kejohanan di Piala Harapan 2023.
“Kami akan berada di Thailand mulai 5 Februari dan dijangka berakhir pada 10 Februari,” katanya ketika ditemui pada majlis memperkenalkan jersi Selangor FC musim 2023 di Shah Alam hari ini.
Selain Ratchaburi FC yang kebetulan adalah pasukan diwakili Safawi Rasid, skuad Merah Kuning bakal menentang PT Prachuap yang turut diwakili pemain kebangsaann, Junior Eldstal nanti.
Skuad kendalian Tan Cheng Hoe terlebih dahulu berkampun di Pulau Pinang bagi menyertai Piala Harapan menentang Penang FC, Kedah Darul Aman FC dan kelab dari Singapura, Geylang International FC bermula Rabu ini.

Selain Selangor yang akan ke Bangkok, beberapa kelab lain turut menjadikan negara Gajah Perang itu sebagai medan ujian antaranya Sri Pahang FC dan Sabah FC. – KOSMO! ONLINE


Dua tokan dadah dicekup miliki 2kg Methamphetamine
Oleh CHERINE JON

28 Januari 2023, 11:45 pm
MIRI – Dua tokan dadah bakal ke tali gantung apabila memiliki Methamphetamine seberat dua kilogram ketika ditahan di tepi jalan di sini.
Ketua Polis Daerah Miri, Asisten Komisioner Alexson Naga Chabu berkata, kedua-dua lelaki tempatan itu ditahan oleh pasukan dari Jabatan Siasatan Jenayah Narkotik, Ibu Pejabat Polis Daerah (IPD) Miri kira-kira pukul 9.45 malam tadi kerana disyaki terlibat dalam aktiviti pengedaran dadah.
“Hasil serbuan menjumpai dan merampas satu bungkusan plastik mengandungi dadah jenis Methamphetamine seberat dua kilogram bernilai RM72,000,” katanya dalam kenyataan hari ini.
Beliau menambah pasukan serbuan turut menyita sebuah pikap Isuzu Dmax dan sebuah Toyota Vellfire yang digunakan oleh kedua-dua suspek.
Alexson berkata, kedua-dua suspek telah direman selama tujuh hari di bawah Seksyen 39B Akta Dadah Berbahaya 1952.
Katanya jika disabitkan kesalahan boleh dihukum gantung sampai mati atau jika tidak dihukum mati, boleh dipenjara seumur hidup dan dikenakan sebatan tidak kurang 15 kali.

Justeru, beliau menyeru orang ramai yang mempunyai maklumat mengenai aktiviti penyalahgunaan dadah untuk segera melaporkan ke balai polis berhampiran agar aktiviti berkenaan dapat dibendung dan dibanteras bersama. – KOSMO! ONLINE


Terbuka Australia: Aryna Sabalenka julang Grand Slam pertama
Oleh MEJA SUKAN KOSMO!

28 Januari 2023, 11:37 pm
MELBOURNE – Pemain pilihan kelima, Aryna Sabalenka menepati ramalan apabila menjuarai trofi Grand Slam pertama dalam kariernya selepas menewaskan Elena Rybakina di pentas final Terbuka Australia hari ini.
Pemain kelahiran Belarus itu mempamerkan aksi dalam kelas tersendiri untuk menewaskan Rybakina yang juga juara Kejuaraan Wimbledon dengan keputusan 4-6, 6-3, 6-4 dalam tempoh 2 jam 28 minit.
“Ini adalah detik yang cukup mendebarkan dan saya seperti tidak percaya dapat menjulang trofi Grand Slam pertama dalam karier,” kata Sabalenka yang kini berusia 25 tahun. – AGENSI


Lori tangki bawa 22,000 liter petrol, 6,000 liter diesel terbakar
Oleh CHERINE JON

28 Januari 2023, 11:51 pm
BINTULU – Seorang lelaki berusia 40 tahun berdepan detik cemas apabila lori tangki membawa muatan petrol dan diesel yang dipandunya terbakar.
Jurucakap Pusat Gerakan Operasi Bomba Sarawak berkata, pihaknya menerima laporan kejadian kira-kira pukul 7.42 pagi tadi berhampiran ladang Sime Darby di sini dan segera mengarahkan pasukan dari Balai Bomba dan Penyelamat (BBP) Kidurong, BBP Samalaju dan BBP Bintulu ke lokasi.
Setiba di lokasi, katanya, didapati lori tangki minyak terbabit yang membawa muatan 22,000 petrol Primax 5 dan 6,000 liter diesel telah terbakar di bahagian belakang.
“Pasukan bomba membuat pemadaman menggunakan buih sehingga api padam sepenuhnya,” katanya dalam kenyataan hari ini.
Menjelas lanjut, katanya, terdapat lima petak muatan minyak dalam satu tangki berkenaan.
Katanya, dua tangki paling belakang (mengandungi petrol Primax 5) telah terbakar 100 peratus.

Manakala tiga petak di hadapan (dua petak berisi petrol Primax 5 dan satu petak berisi diesel) dapat diselamatkan.
Tambahnya, kerja-kerja pemadaman selesai pada pukul 11:15 pagi. – KOSMO! ONLINE


Alasan pecat, gantung ahli tidak patuhi undang-undang parti – Ismail Sabri
Oleh HARRITH HISHAM

28 Januari 2023, 10:08 pm
PETALING JAYA – Ahli Majis Kerja Tetinggi (MKT) UMNO, Datuk Seri Ismail Sabri Yaakob tidak bersetuju dengan keputusan parti itu memecat serta menggantung enam ahli UMNO.
Beliau selaku Naib Presiden UMNO dan juga bekas Perdana Menteri berkata, keputusan tersebut bertentangan dengan prinsip ‘natural justice’ (hak membela diri).
Ismail Sabri yang juga Ahli Parliman Bera mengemukakan lima sebab mengapa proses tersebut tidak dilakukan dengan adil dan saksama.
“Yang pertama adalah tiada surat tunjuk sebab bagi yang dituduh mengetahui pertuduhan terhadap mereka. Tiada ruang menjawab pertuduhan melalui surat tunjuk sebab dan sebagainya.
“Jika yang menuduh tidak puas hati, maka yang dituduh perlu dirujuk kepada pendengaran dalam Jawatankuasa disiplin bagi mempertahankan diri dan boleh membawa saksi serta tuduhan perlu dibuktikan.
“Jika jawatankuasa disiplin mendapati yang dituduh bersalah atau sebaliknya, maka (keputusan itu) perlu memberi cadangan Jawatankuasa Pengurusan UMNO,” katanya dalam satu hantaran di Instagram hari ini.

Ismail seterusnya berkata, perkara itu kemudian perlu dibincangkan di bahagian Jawatankuasa Pengurusan UMNO sebelum dibawa kepada MKT untuk membuat keputusan.
Menurutnya, kesemua proses itu tidak dilaksanakan dan beliau juga dimaklumkan bahawa jawatankuasa disiplin tidak pernah menasihatkan Presiden UMNO, Datuk Seri Ahmad Zahid Hamidi.
“Mereka hanya maklumkan terdapat laporan dibuat terhadap tertuduh, maka saya tidak bersetuju dengan keputusan kerana terdapat kecacatan yang nyata dalam proses terbabit.
“Sebagai sebuah parti yang bertamadun, UMNO mesti dilihat telus dalam membuat sebarang tindakan,” ujarnya. – KOSMO! ONLINE


[VIDEO] Siti Nurhaliza dapat ‘standing ovation’ 60,000 penonton konsert A.R Rahman
Oleh MOHD. HAIKAL ISA

28 Januari 2023, 11:17 pm
KUALA LUMPUR – Puspita hati negara, Datuk Seri Siti Nurhaliza memukau hampir 60,000 orang penonton ketika menyanyikan lagu klasik Tamil berjudul Munbe Vaa pada konsert A. R Rahman  – Secret of Success – Live in Malaysia 2023 di Stadium Nasional Bukit Jalil sebentar tadi.
Siti atau nama sebenarnya Siti Nurhaliza Tarudin membuatkan rata-rata audiens memberikan tepukan berdiri (standing ovation) usai menyanyikan lagu ciptaan pemuzik legenda A. R Rahman itu.
Satu stadium bergema dengan sorakan dan tepukan gemuruh sebelum, ketika dan selepas penyanyi nombor satu air tanah air itu mendendangkan lagu tersebut.
Seorang penonton berbangsa India bernama Prema yang duduk di bangku penonton memuji lontaran vokal, sebutan dan penghayatan emosi Siti yang disifatkan sungguh cemerlang.
“Siti berjaya membuatkan satu stadium menjerit namanya. Dia menyampaikan lagu klasik ciptaan A.R Rahman bertajuk Munbe Vaa setanding penyanyi asal.
“Nyanyian bersama dengan Haricharan dengan bimbingan muzik A.R Rahman juga cukup cemerlang. Saya sebagai rakyat Malaysia berasa sangat bangga,” katanya kepada Kosmo! Online.

Persembahan mega anjuran DMY Creation Sdn. Bhd. yang turut menampilkan ramai bintang handalan industri muzik India lain itu menjadi konsert berlangsung di tanah air dengan jumlah penonton terbesar di stadium ikonik tersebut pasca pandemik Covid-19 setakat ini.
Pengasas dan pengerusi DMY Creation Sdn. Bhd, Datuk Mohamed Yusoff berkata, konsert tersebut berlangsung hebat sesuai dengan status A.R Rahman sebagai legenda muzik India.
“Kami sangat berbangga menjadi penganjur konsert sebesar ini. Dengan sokongan rakyat Malaysia, konsert ini telah menjadi tunjang kepada pertumbungan sektor pelancongan negara dan industri hiburan tanah air,” kata Mohamed Yusoff.
Konsert A. R Rahman  – Secret of Success – Live in Malaysia 2023 mendapat sokongan hebat tidak berbelah bahagi daripada 14 negara termasuk Malaysia, India, Singapora, Dubai, Vietnam, Indonesia, United Kingdom, Thailand, Australia, Sri Lanka, Saudi Arabia dan beberapa negara lain lagi. – KOSMO! ONLINE

@kosmoonline Datuk Siti Nurhaliza memuku 60,000 penonton di Stadium Bukit Jalil apabila menyanyikan lagu klasik Tamil ketika Konsert A.R Rahman sebentar tadi. #arrahman #bukitjalil #ctdk #secretofsuccess #arrahmanliveinkl ♬ Hasi Ban Gaye – Audrey Bella


Empat penyamun bertopeng diburu
Oleh ISKANDAR SHAH MOHAMED

28 Januari 2023, 8:54 pm
KUALA LANGAT – Empat penjenayah bertopeng diburu selepas bertindak menyamun dua kediaman di Taman Banting dan Simpang Morib, Banting di sini, awal pagi semalam.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, pihaknya menerima dua laporan polis mengenai kejadian itu, kira-kira pukul 6.45 dan 7 pagi.
Katanya, kes itu melibatkan sekumpulan lelaki yang memakai sarung muka dan bersenjatakan parang.
“Empat individu berkenaan memasuki rumah mangsa dengan cara memanjat pagar lalu menyamun. Kedua-dua kejadian itu melibatkan keseluruhan kerugian berjumlah RM13,000,” katanya dalam kenyataan hari ini.
Jelas Ahmad Ridhwan, pihaknya sedang mempergiatkan usaha mengesan semua suspek berkenaan dan kes disiasat mengikut Seksyen 395/397 Kanun Keseksaan.
“Orang ramai yang mempunyai maklumat mengenai kejadian supaya menghubungi pihaknya di talian 03-31872222 atau balai polis berdekatan,” katanya.


Kejar komisen tangkap ikan di kawasan tidak dibenarkan
Oleh ISKANDAR SHAH MOHAMED

28 Januari 2023, 7:08 pm
KUALA SELANGOR – Gara-gara mahu mengejar upah tinggi membuatkan empat nelayan warga asing yang digajikan pemilik bot kelas B1, menangkap ikan di lokasi tidak dibenarkan ditahan disekitar perairan daerah ini semalam.
Kesemua mereka yang merupakan warga Myanmar termasuk dua daripadanya pendatang asing tanpa izin (PATI) berusia antara 32 hingga 39 tahun ditahan kira-kira pukul 10.57 malam.
Pengarah Maritim Selangor, Kepten V. Siva Kumar berkata, siasatan mendapati tekong dan kru warga asing itu diberi dalam bentuk komisen bergantung kepada jenis serta jumlah hasil ikan yang berjaya mereka tangkap.
“Turut dirampas adalah kira-kira 30 kilogram ikan campur hasil penangkapan mereka. Kebiasaanya mereka mampu mendapat upah sekitar RM3,000 hingga RM5,000 sebulan bergantung hasil tangkapan ikan.
“Keempat-empat warga asing ini telah memasuki negara ini sejak dua tahun lalu menggunakan pas lawatan sosial,” katanya ketika dihubungi hari ini.
Siva berkata, semakan mendapati pemilik bot itu menjalankan aktiviti menangkap ikan sejak tujuh tahun lalu dan kesemua nelayan serta bot itu dibawa ke jeti Pasukan Polis Marin Pulau Indah sebelum diserahkan kepada pegawai penyiasat Maritim Malaysia untuk tindakan lanjut.

“Kes disiasat mengikut Akta Perikanan 1985 dan Akta Imigresen 1959/63,” katanya. – KOSMO! ONLINE


KLIA kedua tersibuk di Asia Tenggara, tangga 40 dunia
Oleh AMREE AHMAD

28 Januari 2023, 8:48 pm
PUTRAJAYA- Lapangan Terbang Antarabangsa Kuala Lumpur (KLIA) muncul sebagai terminal udara kedua tersibuk di Asia Tenggara dengan 382 penerbangan sehari.
Pencapaian itu disiarkan menerusi laman sesawang FlightsFrom.com diterbitkan firma statistik penerbangan antarabangsa ternama, Westcoast Digital berpusat di Sweden.
Berdasarkan perangkaan terkini akhir minggu lepas, KLIA berada di belakang Lapangan Terbang Antarabangsa Soekarno-Hatta, Jakarta, Indonesia dengan 502 penerbangan setiap hari.
Menariknya, hab pengangkutan udara komersial paling besar di Malaysia itu lebih sibuk berbanding Lapangan Terbang Antarabangsa Suvarnabhumi, Bangkok, Thailand.
KLIA didapati memiliki kelebihan tujuh penerbangan sehari daripada Bangkok, manakala Lapangan Terbang Antarabangsa Ninoy Aquino di Manila, Filipina pula di posisi keempat.
Bagaimanapun, Lapangan Terbang Antarabangsa Changi, Singapura cuma di tempat keenam, manakala Lapangan Terbang Antarabangsa Tan Son Nhat di Ho Chi Minh City, Vietnam di tangga kelima.

Sekiranya dilihat rekod perbandingan di peringkat dunia pula, KLIA berada di posisi ke-40 di belakang Lapangan Terbang Antarabangsa Pearson, Toronto, Kanada di tempat ke-39.
Empat buah terminal udara di Amerika Syarikat menduduki kedudukan teratas carta global dengan Lapangan Terbang Antarabangsa Hartsfield-Jackson, Atlanta di tangga pertama. – KOSMO! ONLINE


Muka deejay wanita melecur silap tembak meriam konfeti
Oleh KOSMO!

28 Januari 2023, 8:30 pm
RIO DE JANEIRO  – Seorang deejay wanita lari dari pentas semasa pertunjukannya di Brazil selepas secara tidak sengaja meletupkan mukanya dengan meriam kecil konfeti, lapor portal berita Daily Star semalam.
Flavia Ribeiro dikenali sebagai DJ Flavinha, melecur tahap pertama dan luka di mukanya semasa kejadian di Santa Catarina, Brazil pada 21 Januari lalu.
Klip video kesilapan itu tular di media sosial dan mendapat berjuta-juta tontonan. Ia memaparkan detik-detik ketika dia mengacukan meriam itu ke udara di hadapan sejumlah pengunjung persembahannya.
Ketika itu, harapan DJ Flavinha adalah untuk membuatkan kertas-kertas perak jatuh menimpa peminatnya namun dia tidak sedar telah menghalakan muncung meriam pada wajah sendiri.
Meriam itu ‘meletup’ ke arah mukanya menyebabkan dia berlari ke belakang pentas, manakala penonton terkejut menonton aksi tersebut. – Agensi


Tiga universiti di Turkiye mahu kerjasama dengan USIM
Oleh AMREE AHMAD

28 Januari 2023, 7:01 pm
PUTRAJAYA- Tiga universiti ternama dari Turkiye melahirkan hasrat untuk menjalinkan kerjasama dalam pelbagai bidang dengan pihak Universiti Sains Islam Malaysia (USIM).
Ia melibatkan İstanbul Üniversitesi dan İstanbul Sabahattin Zaim Üniversitesi selain Gaziantep Üniversitesi yang terletak di tenggara negara berkenaan.
Pengerusi Lembaga Pengarahnya, Datuk Dr. Zulkifli Mohamad al-Bakri berkata, hasrat menjalinkan kerjasama itu dizahirkan selepas mengadakan pertemuan dengan delegasi dari ketiga-ketiga universiti itu di pejabatnya.
“Saya menyatakan kepada mereka bahawa hubungan Malaysia dan Turkiye bukan baru bermula bahkan bertapak di hati umat Islam sejak zaman Khilafah Uthmaniyah.
“Kerjasama yang bakal dijalinkan itu akan memberi manfaat kepada para pensyarah dan pelajar di kedua-dua buah negara,” katanya.
Katanya, perbincangan mereka melibatkan beberapa kerjasama berkaitan hal ehwal Islam demi memberi faedah kepada kedua-dua negara selain menyifatkan kata putus positif sudah dicapai.

“Bagaimanapun,perancangan tersebut tidak dapat diteruskan susulan perubahan anggota jemaah Kabinet di bawah pentadbiran Datuk Seri Ismail Sabri Yaakob,” jelasnya. – KOSMO! ONLINE


Lelaki telan pisang dibalut kondom alami usus tersumbat
Oleh KOSMO!

28 Januari 2023, 7:00 pm
WASHINGTON – Seorang lelaki berusia 34 tahun dikejarkan ke hospital kerana mengalami usus tersumbat selepas dia menelan sebiji pisang yang dibalut dengan kondom, lapor akhbar New York Post semalam.
Insiden pelik itu diterbitkan awal minggu ini dalam jurnal Cureus.
Pesakit yang tidak didedahkan identitinya itu pada awalnya mengunjungi hospital selepas mengalami sakit perut, loya dan muntah.
Lelaki itu juga tidak boleh mengambil makanan dan minuman, serta gagal membuang air besar selama lebih 24 jam, lapor laman Jam Press.
Doktor kemudian melakukan imbasan CT dan menemui pisang tersebut tersumbat di usus kecilnya.
Pesakit yang mempunyai sejarah penyakit kemurungan itu nekad menelan buah yang dibaluti kondom ketika mengalami ‘kemarahan hormon’.

Pisang itu berjaya dikeluarkan melalui dubur pesakit dalam satu pembedahan. Selepas tiga hari keluar hospital, lelaki itu mampu makan dan membuang air besar tanpa masalah. – Agensi


Polis nafi nahas berlaku di Ulu Bendul
Oleh NOR AINNA HAMZAH

28 Januari 2023, 7:24 pm
KUALA PILAH – Polis Kuala Pilah menafikan mesej tular hari ini berhubung nahas ngeri membabitkan seorang wanita dalam keadaan parah dan waris tiga kanak-kanak dicari berlaku di daerah ini.
Ketua Polis Daerah Kuala Pilah, Superintenden Amran Mohd. Ghani berkata, berdasarkan maklumat yang ditularkan di laman sosial serta aplikasi Whatsapp itu, kejadian tersebut didakwa berlaku di Ulu Bendul.
“Untuk makluman, setakat ini tidak ada laporan polis berhubung kejadian berkenaan dan kita juga membuat semakan berhubung lokasi namun tidak berlaku seperti yang ditularkan.
“Kita sahkan kes ini tidak berlaku di Kuala Pilah dan berkemungkinan berlaku di negeri lain. Lokasi tempat kejadian dipercayai berdekatan Susur Sungai Choh Hulu Selangor,” katanya ketika dihubungi hari ini.
Terdahulu, tular video berdurasi 30 saat berhubung kejadian nahas ngeri membabitkan sebuah kereta jenis Perodua Axia. Turut terakam ialah seorang wanita dalam keadaan cedera parah serta masih bernyawa di dalam longkang di tebing jalan.
Selain itu, terdapat gambar tiga kanak-kanak dengan keterangan mencari waris susulan kejadian tersebut.

Bagaimanapun seorang pengguna media sosial dengan nama Julia Senin Ju memberikan komen dan mendakwa kejadian tersebut berlaku di Jalan bypass Rawang ke Kuala Lumpur dan kejadian tersebut membabitkan jirannya.
“Macam mana boleh ada cerita dekat Ulu Bendul pula… Inilah diantara fitnah dunia. Apa pun doakan yang baik-baik. Semoga ibu bapa mereka diberikan kesembuhan dan anak-anak kembali sihat, baik,” katanya. – KOSMO! ONLINE


Wanita berjanggut hidup bersama lima kekasih
Oleh KOSMO!

28 Januari 2023, 8:00 pm
LOS ANGELES – Seorang wanita yang mengaku mempunyai janggut terpanjang di dunia berkata, dia kini menjalani kehidupan terbaiknya bersama lima kekasih lelaki, lapor portal berita Daily Star semalam.
Wanita itu, Jessica D Czerwinski, 37, yang tinggal di Amerika Syarikat  juga dikenali sebagai ‘Jessa The Bearded Lady’ dan mempunyai janggut sepanjang 38.1 sentimeter.
Janggutnya sekarang sebenarnya 11.43 sentimeter lebih panjang daripada pemegang rekod dunia ketika ini, Vivian Wheeler.
Jessica iaitu seorang personaliti televisyen kini menjalinkan hubungan jarak jauh dengan lima orang dan telah berkahwin secara sah dengan salah seorang daripada mereka.
Dia berkahwin dengan seorang pesara tentera marin AS berusia 71 tahun yang dikenali sebagai Paul. Jessica mengenali Paul ketika wanita tersebut berusia dalam lingkungan dua puluhan.
Wanita itu juga mengalami sindrom ovari polikistik dan fibromyalgia.

Sindrom ovari polikistik adalah keadaan yang mempengaruhi cara ovari berfungsi dan tanpa rawatan, ia membawa kepada masalah sistemik yang meluas seperti kehilangan tulang dan kanser.
Sementara itu, fibromyalgia adalah keadaan yang menyebabkan kesakitan yang meluas, keletihan yang melampau dan kemurungan. – Agensi


Wanita cedera rakan lontar kunci tertusuk pada muka
Oleh KOSMO!

28 Januari 2023, 9:00 pm
OTTAWA – Seorang wanita di Ontario, Kanada terlibat dalam satu insiden ngeri apabila kunci kereta tertusuk ke dalam tengkoraknya, lapor akhbar The Sun.
Kejadian berlaku ketika Renee Lariviere, 24, hendak pergi makan malam dan rakannya melempar kunci kereta kearahnya.
Wanita itu cuba mencapai kunci itu dengan agresif sehingga kunci itu tertusuk ke dalam mukanya.
Gambar kejadian memaparkan detik ketika muka Renee mula mengeluarkan darah. Lebih menyeramkan apabila kunci itu tergantung pada mukanya tanpa dipegang.
“Kebimbangan saya adalah mata, saya tidak peduli dengan parut,” katanya.
Perkhidmatan kecemasan telah dipanggil dan wanita itu dibawa ke hospital. Renee segera diperiksa pakar perubatan dan menjalani imbasan CT.

Selepas itu, pakar bedah plastik mengeluarkan kunci dan menjahit luka di mukanya.
Imej imbasan CT memaparkan keadaan kunci itu yang tertusuk ke dalam rongga hidungnya. Renee bernasib baik apabila kesan luka itu tidak menyebabkan parut dan dia pulih sepenuhnya tanpa komplikasi. – Agensi


Pengguna merungut penjaja berniaga di hentian bas
Oleh KOSMO!

28 Januari 2023, 8:44 pm
PETALING JAYA – Tindakan golongan penjaja membuka kenderaan saji (food truck) sehingga mengganggu lalu lintas di sekitar Kuala Lumpur mengundang rungutan orang ramai.
Menerusi gambar-gambar yang dimuat naik di akaun @harriszainul, kelihatan peniaga tersebut membuka ‘food truck’ di kawasan yang tidak sepatutnya iaitu di lintasan pejalan kaki.
Lebih teruk lagi, peniaga berkenaan pernah menjual makanan di bawah hentian bas sehingga penumpang perlu diturunkan di tengah jalan.
“Bukan ingin tabur pasir kat periuk nasi orang, tapi kalau nak berniaga tu pun tengoklah tempat.
“Gambar terakhir paling best, dia berniaga dalam perhentian bas, jadi bas pun terpaksa berhenti tengah jalan untuk turunkan penumpang,” ciapnya.
Tambahnya lagi, dia sudah membuat aduan kepada Dewan Bandaraya Kuala Lumpur pada 21 Januari lalu, namun masih tiada tindakan sehingga kini.

Tinjauan Kosmo! di ruangan komen mendapati, ramai yang memberi reaksi negatif kepada peniaga tersebut kerana dianggap telah merampas ‘hak’ pengguna lain.
“Masalah orang kita macam ni lah. Dalam berniaga pun masih nak ambil hak orang lain seperti (perhentian bas atau kawasan pejalan kaki),” keluh seorang pengguna.
“Kadang yang berniaga tepi jalan ini, asal boleh sahaja. Janji boleh buat duit. Kadang-kadang sesuka hati sahaja berniaga di laluan kaki lima. Nak berniaga, bukalah payung khemah dan sewa tapak sendiri beserta lesen,” ciap pengguna yang lain pula.
Sehingga kini, ciapan tersebut telah mendapat 2,371 perkongsian dan 2,362 tanda suka. – KOSMO! ONLINE


Muka peserta lawan tampar bengkak teruk selepas bertahan 30 minit
Oleh KOSMO!

28 Januari 2023, 6:30 pm
BUCHAREST, Romania – Seorang lelaki mengalami kecederaan dan bengkak pada mukanya selepas mengambil bahagian dalam kejohanan tampar di Romania, lapor akhbar Mirror UK semalam.
Lawan tampar adalah kegilaan sukan terbaharu yang popular di internet di mana dua pesaing akan bergilir-gilir memukul pipi pihak lawan.
Kesan menyertai kejohanan itu boleh menjadi teruk kerana had yang ditetapkan hanyalah seberapa lama peserta boleh menahan tamparan pada muka mereka.
Dalam sebuah klip video yang tular dari Kejohanan Pertarungan Tampar RXF, muka seorang peserta kelihatan bengkak teruk akibat bertahan lama ketika perlawanan.
Dalam klip video tersebut, bahagian kiri wajah Comsa Sorin kelihatan bengkak dan berlumuran darah selepas 30 minit menahan tamparan daripada lawannya.
Muka Sorin rosak teruk ketika meneruskan 10 pusingan semasa perlawanan. Dia bagaimanapun menjadi pemenang dalam kejohanan itu dan memenangi hadiah utama bernilai €5,000 (RM23,073).

Perlawanan itu menimbulkan kontroversi dalam talian apabila netizen menyuarakan kebimbangan mereka.
“Bagaimana ini adil? Seorang lagi jauh lebih besar. Bukankah ia sepatutnya lebih dikawal dengan mengira berat atau sesuatu,” komen seorang netizen.
“Masih cuba berfikir bagaimana ia dianggap sukan dan mereka digelar ‘pejuang’,” komen netizen lain. – Agensi


Tidak buat rayuan, Khairy tak yakin dengan Presiden UMNO
Oleh HARRITH HISHAM

28 Januari 2023, 5:49 pm
PETALING JAYA – Bekas Ahli Parlimen Rembau, Khairy Jamaluddin menegaskan beliau tidak akan membuat rayuan selepas dipecat daripada UMNO kerana tidak yakin dengan keputusan yang dibuat oleh Presidennya, Datuk Seri Ahmad Zahid Hamidi.
Beliau berkata, ia berikutan proses pemecatan keahliannya itu tidak mengikut proses biasa, sebaliknya dibuat atas kehendak pucuk pimpinan parti.
Menurutnya, perkara itu dipertikaikan beliau ekoran tidak menerima apa-apa surat tunjuk sebab dan keterangan Lembaga Disiplin seperti mana yang termaktub dalam perlembagaan parti.
“Bila sudah dipecat, pasti nak kena fikir soal masa depan politik. Apakah langkah seterusnya dan ada minta saya buat rayuan.
“Tetapi saya rasa tak yakin dengan undang-undang rimba yang dipakai oleh presiden yang mana pemecatan itu dibuat tanpa mengikut proses biasa. Kalau hantar pun ia tidak dilayan. Jadi saya rasa buang masa saja nak buat rayuan.
“Kalau inilah cara dia buang saya maka memang tidak ada keadilan (dalam parti),” katanya kepada Kosmo! ketika ditemui di kediamannya di Bukit Damansara di sini hari ini.

Khairy ketika ditemui di kediamannya di Bukit Damansara di sini, hari ini.
Mengulas berkenaan hala tuju Khairy selepas ini, beliau mengakui menerima beberapa pelawaan daripada parti-parti lain, namun enggan membuat keputusan ketika ini.
“Ramai yang dah mesej, namun tak perlulah saya sebut siapa ataupun daripada parti mana, tetapi saya kata bagi saya masa dulu untuk memikirkan soal masa depan dan juga platform mana yang sesuai.
“(Ini kerana) bagi saya, saya masih lagi orang UMNO walaupun dipecat sebagai ahli. Saya tidak tinggalkan UMNO. Majlis Kerja Tertinggi (MKT) yang pecat saya.
“Hati saya masih lagi UMNO, jadi nak pilih wadah yang lain ini agak susah sebab bukan saya yang nak lompat tetapi kena pecat,” ujarnya. – KOSMO! ONLINE


‘Saya seperti dibuli’ – Hasni
Oleh MUHAMMAD ZIKRI

28 Januari 2023, 6:52 pm
PONTIAN – Bekas Pengerusi Badan Perhubungan UMNO negeri Johor menegaskan akan menyokong Datuk Seri Mohamed Khaled Nordin jika keputusan Majlis Kerja Tertinggi (MKT) dibuat untuk menguatkan kedudukannya di peringkat pusat.
Datuk Ir. Hasni Mohammad berkata, jika keputusan menggantikan beliau menerajui UMNO Johor itu semata-mata untuk mempertahankan orang-orang tertentu, beliau percaya Mohamed Khaled menghadapi kesukaran untuk berbuat demikian.
“Saya hanya ingin mengatakan bahawa kita sebagai Badan Perhubungan boleh mengetengahkan tokoh-tokoh, jadi, kalau Mohammad Khaled menerajui UMN0 Johor boleh menguatkan kedudukan beliau dalam di peringkat Pusat, kita sokong.
“Tetapi kalau kedudukan itu, hanya semata-mata pendekatan untuk mempertahankan orang-orang tertentu, saya percaya beliau akan menghadapi kesukaran untuk berbuat demikian,”katanya ketika diminta mengulas kedudukannya yang diambil alih oleh Mohammad Khaled.
Mesyuarat MKT malam tadi membuat keputusan melantik Mohammad Khaled yang juga Naib Presiden UMNO sebagai Pengerusi Badan Perhubungan UMNO Johor menggantikan Hasni.
Ditanya adakan keputusan tersebut adil kepada dirinya, Hasni menambah, beliau seperti dibuli setelah melakukannya yang terbaik dengan memenangi Pilihan Raya Negeri (PRN) Johor dengan majoriti yang besar.

“Saya sedaya-upaya memberikan yang terbaik sejak menjadi Pengerusi Badan Perhubungan UMNO Johor pada tahun 2018 dan mengetuai PRN Johor pada tahun lalu dengan memenangi 40 daripada 56 kerusi Dewan Undangan Neger(DUN),” ujarnya.
Menurut beliau, memandangkan perkara ini baru, Hasni tidak menyifatkanya akan menjatuhkan UMNO Johor, tetapi pemimpin baru (Pengerusi Badan Perhubongan UMNO) perlu memangggil mesyuarat.
Katanya, setelah UMNO memenangi 34 kerusi daripada 40 kerusi BN pada PRN Johor, UMNO perlu mempertahankan kedudukan tersebut dan terus memperkukuhkan kekuatannya pada masa depan.
Jelas beliau, cabaran ketika ini adalah untuk menyakinkan ahli-ahli diperingkat akar umbi kerana UMNO selalu dapat diselamatkan daripada musibah tetapi jangan sampai bencana berulang kembali. – KOSMO! ONLINE


KJ kini Presiden Lumba Basikal
Oleh KOSMO!

28 Januari 2023, 6:29 pm
PETALING JAYA – Bekas Ahli Parlimen Rembau, Khairy Jamaludin Abu Bakar telah menukar bio akaun Twitter rasminya kepada Presiden Persatuan Lumba Basikal Negeri Sembilan hari ini.
Perkara itu disedari oleh pengguna media sosial selepas Khairy menciap berkaitan pelucutan jawatannya oleh Majlis Kerja Tertinggi (MKT) UMNO pada malam tadi.
Sebelum ini di ruangan bio Twitternya beliau meletakkan jawatan yang disandangnya sebagai ahli UMNO.

Rata-rata pengguna Twitter di ruangan komen ciapan Khairy turut dilihat memberikan kata-kata positif serta mendoakan hala tujunya selepas ini.
Terdahulu, pada 19 September 2020, Khairy yang juga bekas Menteri Sains, Teknologi dan Inovasi (MOSTI) dilantik secara rasmi sebagai Presiden Persatuan Lumba Basikal Negeri Sembilan (PLBNS) bagi tempoh dua tahun bermula 2020. – KOSMO! ONLINE


Lelaki putus kepala dibaham jerung raksasa ketika menyelam
Oleh KOSMO!

28 Januari 2023, 6:00 pm
BANDAR RAYA MEXICO – Seorang lelaki di Mexico maut akibat dibaham seekor jerung sehingga menyebabkan kepalanya terputus daripada badan mangsa, lapor akhbar The Sun semalam.
Manuel Lopez dikatakan menyelam di luar pantai Mexico apabila diserang seekor jerung sepanjang 5.8 meter sambil diperhatikan sekumpulan nelayan lain, demikian menurut laman web Tracking Sharks.
Lopez dikatakan sedang mengutip ax tripe, sejenis haiwan bercengkerang seperti kerang di laut sekitar pukul 11.30 pagi (waktu tempatan).
“Dia sedang menyelam apabila haiwan itu menyerang, membaham kepala dan menggigit kedua-dua bahunya,” kata saksi, Jose Bernal.
Jelas Bernal, penyelam tempatan telah diberi amaran tentang kehadiran jerung di kawasan itu.
Beribu-ribu pemancing kekal di darat kerana kehadiran jerung putih besar, lapor Tracking Sharks. Laut di luar pantai Mexico dihuni salah satu jerung putih terbesar di dunia yang dikenali sebagai Deep Blue. – Agensi


Banjir: Tujuh PPS ditutup, mangsa berkurangan kepada 2,464 di Johor
Oleh MOHAMAD FAIZAL HASHIM

28 Januari 2023, 5:41 pm
JOHOR BAHRU – Tujuh pusat pemindahan sementara (PPS) di negeri ini ditutup menjadikan jumlah mangsa banjir berkurangan kepada 2,464 orang daripada 674 keluarga setakat pukul 2 petang tadi.
Setiausaha Kerajaan Negeri, Tan Sri Dr. Azmi Rohani berkata, setakat ini, tinggal 28 PPS masih beroperasi di tujuh daerah iaitu di Mersing, Kluang,Kota Tinggi, Batu Pahat, Segamat, Tangkak dan Muar.
Beliau berkata, jumlah berkenaan menunjukkan penurunan berbanding 3,676 mangsa banjir daripada 1,020 keluarga di 41 PPS yang direkodkan pada petang semalam.
“Pengurangan mangsa banjir ini susulan penutupan tujuh PPS di Segamat dan Mersing pada 12 tengah hari ini. Di Segamat, penutupan sebuah PPS di Dewan Balai Raya Kampung Bukit Tunggal yang menempatkan penduduk kampung terbabit.
“Enam PPS di Mersing yang telah ditutup ialah PPS Sekolah Kebangsaan (SK) Tenglu, SK Air Papan, SK Sri Mersing, Sekolah Agama (SA) Mersing Kanan, SA Bukit Timbalan dan SA Pengkalan Batu,” katanya dalam kenyataan hari ini.
Beliau yang juga Pengerusi Jawatankuasa Pengurusan Bencana Negeri (JPBN) berkata, penutupan PPS itu menjadikan mangsa banjir di Segamat menurun kepada 115 penduduk daripada 31 keluarga di lima PPS di daerah terbabit.

Sementara itu, katanya, jumlah mangsa banjir di Mersing berkurangan kepada 796 penduduk daripada 234 keluarga di enam PPS yang masih beroperasi.
Katanya, turut mencatatkan penurunan ialah jumlah mangsa banjir Kota Tinggi yang merekodkan 416 penduduk daripada 104 keluarga, diikuti Kluang (735 penduduk daripada 194 keluarga) dan Muar (lima penduduk daripada sebuah keluarga).
“Keadaan di Batu Pahat pula bertambah sedikit daripada 363 penduduk daripada 101 keluarga kepada 387 penduduk daripada 105 keluarga manakala jumlah mangsa banjir di Tangkak tidak berubah dengan 15 penduduk daripada tiga keluarga,” katanya.
Sementara itu, beliau berkata, di Kota Tinggi, Jalan Mawai Lama dan Jalan Lok Heng/Mawai/Sungai Mas sudah dibuka untuk kenderaan berat manakala Jalan Johor Bahru-Endau dibuka untuk satu lorong sahaja.
Di Segamat, katanya, Jalan Putting dan kawasan kebun berhampiran dan Jalan Bekok dibuka untuk kenderaan ringan sahaja.
“Jalan Tanah Abang di Mersing masih ditutup disebabkan banjir manakala Jalan Sungai Tiram-Ulu Tebrau, Kulai masih ditutup untuk semua kenderaan disebabkan tanah runtuh,” katanya.-KOSMO! ONLINE


Penyertaan KJ dan yang lain ke dalam Bersatu boleh diperhalusi
Oleh NUR ALINA HASSAN

28 Januari 2023, 6:23 pm
MUAR – Parti Pribumi Bersatu Malaysia (Bersatu) bersedia untuk memperhalusi penyertaan daripada beberapa bekas pemimpin tertinggi UMNO yang digugurkan sekiranya mereka berminat.
Presidennya, Tan Sri Muhyiddin Yassin berkata, keputusan seumpama itu kebiasaannya akan dipertimbangkan terlebih dahulu mengikut perlembagaan parti termasuklah mengadakan perbincangan diantara mereka.
“Dasar keahlian Bersatu sejak dulu mengikut perlembagaan terbuka kepada Melayu Bumiputera. Kalau ahli biasa boleh buat permohonan seperti biasa.
“Kalau melibatkan pemimpin parti, kita bawa kepada Majlis tertinggi, kita akan bincang dan pertimbangkan, kalau mereka mohon dan jika sesuai parti akan buat keputusan,” katanya selepas menghadiri Majlis Sambutan Tahun Baharu Cina Parlimen Pagoh di Kompleks Sukan pagoh di sini hari ini.
Mengulas lanjut mengenai pemecatan bekas Ketua Pemuda UMNO, Khairy Jamaluddin, beliau yang juga Ahli Parlimen Pagoh menyifatkan bekas Menteri Kesihatan itu sebagai seorang pemimpin yang berkaliber
“Khairy ini orang bijak pandai dan banyak orang suka, tetapi tidak mengapa semua ini saya kenal, jadi terserah kepada mereka kalau mereka rasa sesuai.

“Bukan saya nak memuji, tetapi ketika beliau bersama saya dan kerajaan dahulu saya lantik dia jadi Menteri walaupun parti tidak menamakan dia dulu, jadi kita kenal dia bijak orangnya dan politik pun boleh tahan matang.
“Kalau Khairy berhasrat untuk bersama menyertai (Bersatu) , dia boleh buat permohonan berbincang dan kita akan pertimbangkan secara baik,” katanya. – KOSMO! ONLINE


Shamala lepaskan jawatan Timbalan Presiden MHC
Oleh MUHAMMAD ZUHAILY BADLISHAH

28 Januari 2023, 6:44 pm
ROURKELA – Arena hoki tanah air menerima tamparan hebat apabila Timbalan Presiden Konfederasi Hoki Malaysia (MHC), Profesor Datuk Dr. S. Shamala melepaskan jawatannya berkuat kuasa semalam.
Shamala mendedahkan, keputusannya itu adalah kerana mahu memberikan fokus kepada aspek kesihatan memandangkan pernah menjalani pembedahan pada 2019.
Beliau turut menegaskan, tindakannya itu langsung tidak berkaitan dengan keputusan skuad negara menamatkan Piala Dunia Hoki 2023 pada tempat ke-13 selepas menang 3-2 ke atas Jepun di Stadium Hoki Birsa Munda hari ini.
“Ini satu keputusan yang berat kerana saya sudah berkhidmat lama dengan MHC tetapi saya terpaksa lakukannya demi kesihatan. Lagipun saya sudah lama menangguhnya untuk selesaikan kerja-kerja saya dahulu.
“Ia langsung tiada kaitan dengan keputusan Malaysia di Piala Dunia. Malah, saya amat berbangga melihat mereka berjuang terutama ketika menewaskan Chile dan New Zealand sebelum ini.
“Pemilihan (Mesyuarat Agung Tahunan) juga akan berlangsung tahun ini. Jadi saya rasa ini adalah waktu yang tepat untuk saya membuat keputusan ini,” katanya ketika dihubungi Kosmo! hari ini.

Sebagai rekod, Shamala sudah berkhidmat selama 24 tahun bersama MHC dan pernah menjawat pelbagai jawatan antaranya setiausaha agung, naib presiden dan timbalan presiden. – KOSMO! ONLINE


Banjir: Tidak perlu isytihar darurat
Oleh MOHD SHARKAWI LONDING

28 Januari 2023, 6:57 pm
MERSING – Keadaan banjir yang melanda beberapa negeri pada masa ini masih terkawal dan belum sampai ke tahap untuk diisytiharkan darurat.
Timbalan Perdana Menteri, Datuk Seri Dr. Ahmad Zahid Hamidi berkata, ini kerana banjir hanya melibatkan negeri tertentu sahaja.
“Saya tak fikir darurat bencana harus dilakukan kerana ia melibatkan negeri dan daerah tertentu sahaja.
“Pihak Jawatankuasa Pengurusan Bencana Negeri dah ambil langkah proaktif bersama Jawatankuasa Pengurusan Bencana Daerah,” katanya dalam sidang media selepas melawat pusat pemindahan sementara (PPS) di Politeknik Mersing dan Sekolah Kebangsaan (SK) Bandar Mersing, di sini hari ini.
Yang turut hadir, Menteri Besar, Datuk Onn Hafiz Ghazi dan Setiausaha Kerajaan Negeri, Tan Sri Dr. Azmi Rohani.
Dalam pada itu, Ahmad Zahid yang juga Menteri Kemajuan Desa dan Wilayah mengakui pengurusan pasca banjir akan lebih mencabar, khususnya dalam pengagihan bantuan dan proses pemulihan.

Namun beliau menegaskan, kerajaan menerusi pelbagai agensi seperti Agensi Pengurusan Bencana Negara (Nadma) dengan kerjasama pihak berkaitan lain termasuk badan bukan kerajaan (NGO) sentiasa menggembleng tenaga dan meningkatkan pengurusan serta usaha membantu semua mangsa yang terlibat.
Timbalan Perdana Menteri itu turut mengumumkan peruntukan sebanyak RM10.5 juta bagi membina tiga rumah pam dan tiga pam bagi membantu menangani masalah banjir dalam jangka masa pendek di Mersing.
Beliau turut memaklumkan peruntukan sebanyak RM50 juta menerusi Nadma yang akan disalurkan kepada kerajaan negeri Johor menerusi Jabatan Pengairan dan Saliran (JPS) untuk projek tebatan banjir jangka masa sederhana.
“Untuk rancangan jangka panjang, daerah Mersing perlukan RM2.3 bilion bagi atasi masalah banjir dan diselesaikan secara jangka panjang.
“Namun, mereka mohon peruntukan sekurang-kurangnya RM50 juta. Ini dapat disalurkan ke kerajaan negeri dan daerah melalui JPS bagi peruntukan jangka sederhana supaya dapat dislaurkan di kawasan-kawasan rendah,” katanya. – KOSMO! ONLINE


Pihak pertikai khidmat pakar HDB Singapura hipokrit
Oleh LIYANA RAMLI

28 Januari 2023, 6:39 pm
IPOH – Pihak yang mempertikaikan keputusan kerajaan yang mahu menggunakan khidmat pakar perunding daripada agensi perumahan Singapura, Lembaga Perumahan dan Pembangunan (HDB)  disifatkan sebagai hipokrit.
Menteri Pembangunan Kerajaan Tempatan, Nga Kor Ming berkata, ini kerana pihak itu sendiri yang membuat lawatan ke Singapura untuk belajar daripada HDB di negara itu.
“Sebenarnya pihak yang membangkitkan isu ini adalah hipokrit kerana merekalah yang membuat lawatan ke Singapura untuk belajar daripada HDB, tapi mereka gagal untuk belajar, tapi apabila kita nak belajar, mereka buat pula komen-komen yang tidak senonoh.
“Ini menunjukkan mereka bersikap double standard. Saya yakin pegawai-pegawai kementerian kita ada kepakaran sendiri, tapi kita juga ada kelemahan yang boleh diperbaiki,” katanya pada sidang media Majlis Penyerahan Kunci Residensi Kepayang di sini hari ini.
Kor Ming berkata berkata, perkongsian ilmu dan kepakaran dalam apa jua bidang dengan negara lain sentiasa dialu-alukan malah Malaysia dan Singapura bukan sahaja negara berjiran. tetapi dua negara itu juga dalam komuniti Asean.
Ujarnya, sejak tahun 1970-an lagi Malaysia banyak mengadakan kerjasama menerusi kerjasama  ‘government to government’ bukan sahaja bersama Singapura tetapi juga dengan Thailand dan Indonesia. – KOSMO! ONLINE


Rege-Jean Page lelaki paling kacak di dunia
Oleh KOSMO!

28 Januari 2023, 5:03 pm
LONDON – Pelakon Britain, Rege-Jean Page dinobatkan lelaki paling kacak di dunia kerana mempunyai ketepatan wajah 93.65 peratus di bawah nisbah Golden Ratio of Beauty, lapor laman berita Wion News semalam.
Page, 34, meraih populariti bukan sahaja kerana memainkan watak Duke of Hastings, Simon Bassett dalam siri televisyen Bridgerton pada musim pertama, malah penampilannya juga menarik tumpuan ramai.
Teknik yang digunakan dalam penelitian wajah itu diperkenalkan sejak zaman purba lagi dan diguna pakai untuk mengukur tahap kesempurnaan fizikal seseorang.
Selepas Page, pelakon Chris Hemsworth menduduki tempat kedua dengan 93.53 peratus dan Michael B. Jordan dengan 93.46 peratus. Penyanyi, Harry Styles pula berada di tempat keempat dengan 92.30 peratus.
Senarai 10 wajah lelaki paling kacak itu disusun oleh seorang pakar bedah kosmetik profesional dari klinik Harley Street, Dr. Julian De Silva menggunakan alat pemetaan muka digital.
Bercakap tentang kajian baharu itu, De Silva berkata: “Teknik pemetaan komputer serba baharu ini membolehkan kami menyelesaikan beberapa misteri tentang apa yang menjadikan seseorang cantik secara fizikal, malah teknologi ini berguna semasa merancang pembedahan pesakit.

”Rege menang kerana wajahnya yang cantik dan mata coklat yang menawan. Dia mendapat markah tertinggi untuk jarak mata dan kedudukan matanya.
“Bibirnya yang berbentuk sempurna juga mendapat markah tinggi dan satu-satunya markah lebih rendah sedikit ialah lebar dan panjang hidungnya,” jelas De Silva. – Agensi


Polis siasat kes khianat merosakkan kereta
Oleh AZMI NORDIN

28 Januari 2023, 5:28 pm
KUALA LUMPUR – Seorang wanita terkejut apabila kereta Proton Saga miliknya dipenuhi sampah sarap, tong sampah, dan botol arak di atas bumbung kenderaannya yang diletakkan di hadapan rumah kedai, Taman Pusat Kepong, di sini.
Bukan itu sahaja, kereta tersebut turut dipancitkan kesemua tayarnya, dicabutkan nombor plat dan cermin kanan bahagian penumpang telah diconteng dengan cat hitam tertulis perkataan “no Park”.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan daripada seorang wanita tempatan berusia 27 tahun yang juga mangsa kejadian itu sekitar pukul 7.16 petang, semalam.
“Siasatan awal mendapati, mangsa yang bekerja sebagai juruacara telah meletakkan keretanya di hadapan sebuah rumah kedai pada pukul 1 pagi dan bergerak mengambilnya semula sekitar pukul 9 pagi.
“Semasa mangsa ingin mengambil keretanya, dia mendapati tayar keretanya dipancitkan manakala sebuah tong sampah besar berwarna hijau diletakkan di atas bumbung kenderaan tersebut.
“Selain itu, terdapat beberapa biji botol arak dan sampah sarap telah diletakkan di atas bumbung kereta mangsa,” katanya dalam kenyataan hari ini.

Menurut Eng Lai, mangsa juga mendapati nombor plat keretanya telah dicabutkan manakala cermin kanan bahagian penumpang telah diconteng dengan cat hitam yang tertulis perkataan “no Park”.
Justeru itu, mangsa mengalami kerugian sekitar RM500 ekoran kes khianat itu.
“Hasil semakan televisyen litar tertutup (CCTV) di kawasan tersebut, terdapat seorang lelakil berkeliaran di kawasan berhampiran telah disyaki melakukan perbuatan khianat itu.
“Kes disiasat di bawah Seksyen 427 Kanun Keseksaan kerana perbuatan melakukan khianat dan motif kejadian masih dalam siasatan,” ujarnya. -KOSMO! ONLINE.


Dua beranak melecur dalam kebakaran tiga lot kedai
Oleh ROSALWANI CHE SOH

28 Januari 2023, 4:29 pm
KOTA BHARU – Dua beranak melecur selepas sebuah kedai makan dan dua buah bengkel musnah dalam kebakaran membabitkan tiga lot kedai di Kampung Belukar, Panji di sini hari ini.
Dalam kejadian kira-kira pukul 4.59 pagi itu, mangsa, Hayati Husin, 53 bersama anaknya, Mohd. Azlan Mohd. Zain, 30, masing-masing melecur pada bahagian tangan dan muka semasa cuba menyelamatkan diri apabila mereka terjaga daripada tidur.
Ketua Balai Bomba Dan Penyelamat Kota Bharu, Zukeri Shafie berkata, pihaknya menerima panggilan kecemasan sebelum seramai 32 anggota bomba sampai di lokasi kejadian kira-kira pukul 5.07 pagi.
Menurutnya, semasa tiba di premis itu, hampir 95 peratus kedai makan dan bengkel terbabit sudah terbakar.
“Hayati dan Mohd. Azlan dipercayai terjaga ketika sedang tidur di dalam kedai makan ekoran terasa bahang api sebelum mereka melarikan diri keluar dari premis tersebut.
“Kebakaran tersebut menyebabkan muka dan tangan dua beranak itu melecur hampir 10 peratus,” katanya ketika dihubungi Kosmo! hari ini.

Menurut Zukeri, anggota bomba berjaya mengawal kebakaran kira-kira pukul 6 pagi.
Tambahnya, punca kejadian dan kerugian akibat kebakaran itu masih dalam siasatan. – KOSMO! ONLINE.


Saya tidak akan merayu atau ‘uturn’ – Shahril Hamdan
Oleh KOSMO!

28 Januari 2023, 5:36 pm
PETALING JAYA – Bekas Ketua Penerangan UMNO, Shahril Suffian Hamdan menegaskan beliau sesekali tidak akan merayu atau melakukan ‘u-turn’ terhadap keputusan yang diambil parti itu semalam.
Jelas beliau, walaupun ramai yang mendesak supaya membuat rayuan tetapi baginya prosedur yang diambil oleh pihak yang membuat keputusan itu tersasar daripada prosedur asal.
“Sorry (maaf) saya tidak boleh perkara itu, semua ini tidak mengubah hakikat. Memang kita nak tunjuk kita ‘fighter’ tetapi hakikatnya saya manusia biasa.
“UMNO ini adalah satu-satunya parti yang telah saya berjuang, saya jadi ahli, cipta persahabatan dan sama-sama berjuang. Tiba-tiba dibuat begini, bukan mudah untuk saya telan, tetapi inilah kehidupan, inilah politik,” katanya dalam satu klip video yang dikongsi di laman Facebook hari ini.
Tambah beliau, terlalu awal untuk beliau membuat keputusan dan apa tindakan atau ‘next move’ yang akan dilakukan selepas ini.
“Ini tidak akan mematahkan semangat saya, saya ada kemahuan, keinsafan untuk menyumbang apa cara sekali pun dalam pembangunan agama, bangsa dan tanah air yang lebih murni selepas ini.

“Shahril Hamdan, kalau dah jadi fighter dia tidak akan ‘gostan’ (berundur),” tegasnya.
Pada masa sama, beliau juga tidak pasti atas alasan apa parti tersebut menggantung keahliannya selama enam tahun bermula semalam.
“Semalam saya telah digantung enam tahun oleh parti UMNO, saya tidak pernah dipanggil oleh Lembaga Displin, saya tidak pernah dapat apa-apa surat. Saya pun tidak tahu sebab apa mereka gunakan untuk ambil tindakan ini.
“Saya ada baca mesej yang sengaja ditularkan mungkin kononnya saya letak jawatan selaku Ketua Penerangan. Ada juga saya minta Presiden ambil tanggungjawab selepas kekalahan pada Pilhan Raya Umum (PRU).
“Ada juga saya buat video cadangan perubahan dalam UMNO termasuk untuk buat ‘R&D department’. Saya tidak pastilah orang boleh terima sama ada ini adalah sebab yang munasabah,”ujarnya.
Kata beliau lagi, pihak yang membuat keputusan boleh mencipta pelbagai alasan supaya ia boleh diterima oleh orang lain.
“Tapi saya rasa semua orang boleh agak, sebab ataupun motif utama yang mereka ada untuk buat perkara ini,” ujarnya. -KOSMO! ONLINE